Zabor tasa %14 igoko da, San Markos zabortegia itxi egingo dutelako - Arrasate - Goiena.eus\nZabor tasa %14 igoko da, San Markos zabortegia itxi egingo dutelako\nUbane Madera 2007-10-08 12:18\nDatorren urteko zergen igoera zenbatekoa izango den aztertu eta onartu zuen Udalak egubakoitzeko osoko bilkuran. Eztabaida txikia izan zuten alderdiek puntu hori lantzeko orduan. Ezker Batuak emendakina aurkeztu ere egin zuen. Azkenean, udalbatzarrak aho batez onartu zuen puntu hori. Hori horrela, 2008ko urtarriletik aurrera, orokorrean %2,7 igoko dira Arrasateko zergak.\nEdozelan ere, bi salbuespen izango dira, uraren eta zaborren zergekin lotutakoak. Hain justu ere, ur-tasa %5 igoko da, eta zaborren tasa, berriz, %14.\nSan Markosko zabortegia\nAlkateak azaldu zuen moduan, kanpotik ezarrita datoz bi igoera horiek: Zaborraren Partzuergotik eta Uren Partzuergotik.\nZaborren kasuan, San Markos zabortegiaren itxieraren ondorioz aplikatuko dute Arrasaten %14ko igoera. Hala azaldu du Ino Galparsorok, Arrasateko alkateak: "Komunikabideen eraginez, denondako da ezaguna aurten San Markos itxi egin behar dutela. Bada, horren ondorioz, zaborra guk eramaten dugun zabortegi berera (Sasietara) eraman behar dute, eta kostuak asko igoko dira. Dena den, gai horren harira, esan gurako nuke gai benetan serio eta garrantzitsua dela zer egin horrenbeste zabor ez produzitzeko".\nKopurutan begiratuta, etxeko zabor bilketarengatik ordaindu beharko da 36,04 euro sei hilero; iaz baino bost euro gehiago, gutxi gorabehera.\nUraren kasuan, berriz, Gipuzkoako Uren Partzuergoak %5eko igoera ezarri du.\nHori ere kopurutan begiratzen badugu, uraren zerbitzua izateagatik, ur kontagailuen araberako prezioa kobratuko dute. Normalena izaten da etxeetan 15 milimetroko kalibredun kontagailua izatea. Bada, horregatik, datorren urtean 18 euro ordaindu beharko dugu. Horri gehitu behar zaio kontsumoaren araberako tarifa. Hori horrela, 50 m3- ra arteko kontsumoarengatik 0,45 euro m3 bakoitzeko tarifa izango da; eta 500 metro kubikoko kontsumoarengatik, 0,89 euro m3-ko tarifa.\nKolektore eta halakoen obren eraginez izango da %5ekoigoera, alkatearen esanetan: "Ia bukatzen ari diren saneamendu sistemak eragina izango du prezioen igoeran, kolektore, araztegi\neta horrelakoek. Dena den, geroago eta urriagoa den ondasuna\nda ura. Hori horrela, etorkizunera begira, aztertu beharko dugu\nsistema eraginkorragoa ipintzea gutxien gastatzen dutenak saritzeko".\nBeste salbuespen bat\nZerga kontuekin bukatzeko, aipatu behar da beste salbuespen bat ere izango dela 2008an. Hain zuzen ere, jarduera ekonomikoen gaineko zerga %5ekoa izango da. Kontua da zerga hori ordaintzen dutenek izaten dutela urtero bi milioi eurotik gorako fakturazioa; eta iaz ere aplikatu zuten zerga orokorretakoa baino igoera handiagoa. Horrela, aurten bide beretik segitzea erabaki du Udalak.\nEraikuntza, instalazio eta obren gaineko zergari dagokionez, berriz, horrek ez du igoerarik izango. Arrasateko Udalak kobratu daitekeen topea kobratzen du dagoeneko, beraz, ezin dute gehiago igo.\nEAJ-n, zinegotzi berria\nBestelakoen artean, politika kontuak ere landu zituzten. Izan ere, EAJko zinegotzi Jose Ramon Uribarrenek uko egingo zion bere karguari bateraezintasun egoera dela-eta. Uribarren udal langilea ere bada, eta legeak galarazi egiten du zinegotzi batek funtzionario kargua betetzea. Horrela, egubakoitzeko batzarrean jakinarazi zuten Uribarrenen lekua hartuko duela Maria Luisa Larrañagak, EAJren zerrendan Uribarrenen hurrengo doanak.\nDatorren urteko hainbat prezio\n9 HPtik behera 38,33 EUR\n9-11,99 HP 76,66 EUR\n12-13,99 HP 127,77 EUR\nPanteoiak 9.000 EUR\nNitxoak 641 EUR\nErrausketa 246,50 EUR\nBeilatokia 60 EUR\nAuzoetan ehorztea 116,30 EUR\nAbonua (igerilek.) 110 EUR\nAbonu familiarra 172,35 EUR\nAbonua (kiroldeg.) 110 EUR\nAbonua familiarra 172,35 EUR\nAbonu plusa 164,95 EUR\nKiroldegiko kantxa 30,85 EUR\nTenisa 4,15 EUR


Estrasburgora joango dira AHTren aurkako hainbat eragile - GARA\nEstrasburgora joango dira AHTren aurkako hainbat eragile\nAHT abiadura handiko trenaren proiektuaren aurkako hainbat eragilek, Europako Parlamentuan parte hartuko dute apirilaren 20ean. Estrasburgora joango diren elkarte horien artean izango dira AHT Gelditu!Elkarlana eta Iparraldeko CADE Ingurumenaren aldeko Elkartea. Horiez gain, Italiako NO TAV eta frantziar Estatuko hainbat lekutan abiadura handiko proiektuen aurka sortutako elkarteak ere bilduko dira.\nBisita horretako egiteko nagusia iragan urtarrilaren 23an, Hendaian, AHTren aurkako hainbat eragilek sinatu zuten ituna aurkeztea izango da.\nHilaren 20an, goizean, Europako Parlamentuaren aurrean kontzentrazioa egingo dute lehendabizi eta 10.00etan ituna aurkeztu ondoren, parlamentariekin bilera bat izango dute. Hori amaitutakoan, ordezkaritzek prentsaurrekoa eskainiko dute jardunaldiaren berri emateko.\nAHT Gelditu!Elkarlanak azaldu duenez, Estrasburgon �Espainiako Gobernuak eta euskal erakunde autonomikoek sustatzen dituzten garraio eta azpiegitura politiken izaera `desarrollista' eta jasanezina� dela salatuko dute.\nElkartearen hitzetan, Europan mahai gainean dauden abiadura handiko proiektuekiko �hazten ari den aurkakotasunaren arrazoiak� azalduko dituzte bertaratutakoek.\nBestalde, AHTren lanek sortu dituzten arazoei irtenbidea emateko asmoz, Aralarrek erakunde-arteko batzorde bat osatzea eta horiei irtenbidea emateko trena eraikitzeko aurrekontuetatik diru kopuru bat hartzea proposatu zuen atzo Legebiltzarrean.\nBi proposamenak ez ziren onartu, PP, PSOE eta UPyDren aurkako bozekin. EAJk eta EBk alde bozkatu zuten eta EAk, berriz, abstenitzea hautatu zuen.\nAralarrek gogorarazi zuen, besteak beste, Aramaioko eta Arrasateko bizilagun askok, AHTren eraikuntza lanak direla-eta, beren etxeetara heltzeko arazoak dituztela.


Ipar-Eskia, ekintza nagusia, goizez eginen dute eta arratsaldez giza-harremanak sustatzeko jarduera hezitzaile desberdinak.\nGoizez: Ipar Eskia\nAste honetako helburu nagusia, bai ikaslegoa, bai irakaslego laguntzailea, ipar eskiaren ikasketan hastea eta trebatzea da.\nIpar eskia mendian eta neguan egin daitekeen kirolik osasuntsuena eta osoena da, eta Erronkari zein Zaraitzuko Ibarrek kirol hau praktikatzeko natur ingurune ikusgarria eskaintzen dute.\nMalda gutxikoak edo lauak diren lurretan praktikatzen da eta ingurunea begirune handiz zaintzen duen neguko kirol-mota da.\nIbar bakoitzean eski-txanda bakarra izanen da.\nGoizez, pistetan eski-begiraleek partehartzaileak jasoko dituzte, eta behin autobusetik jeitsi ondoren, eski-begirale bakoitzak bere taldearen ardura hartuko du, Izabara edo Otsagabiara itzultzeko autobusa hartu arte, haien arduradun zuzenak izanik.\nEskiak eta makilak banatu ondoren ipar-eski zentrora sartuko dira modu ordenatuan eta sarrera desberdinak erabiliz, bertan motxilak uzteko.\nEski eskolek lau ordutako iraupena izanen dute eta talde bakoitzak, eguraldiak posible egiten badu, hamaiketakoa kalean hartuko du. Eguraldi txarra egingo balu, hamaiketakoa ipar-eski zentroan eginen dute, txandaka, taldeak nahas ez daitezen.\nIpar-eski zentroetako (El Ferial eta Abodi) espazioak ongi antolatuko dira, eguraldi txarra dagoen egunetan, talde desberdinak bertan egon ahal izateko, haien arteko segurtasun distantziak errespetatuaz.\nEski-eskolak ematen diren bitartean maskararen erabilera eta segurtasun distantziaren mantenua, une bakoitzean Nafarroako Kirol Institutuak agindutakoak izanen dira.\nHona hemen eski eskolen ordutegia:\nIzabatik abiatzea 9:00\nEskolen hasiera 10:00\nEskolen bukaera 14:00\nIzabara heltzea (g. g. b) 14:30\nOtsagabiatik abiatzea 9:00\nOtsagabiara heltzea (g. g. b.) 14:30\nOrain arte eski jarduera honen garapena Erronkari Ibaxako Eski Eskolaren esku egon da. Kirol elkarte hau eski begiraleez osatua dago, gehienak Erronkari zein Zaraitzu Ibarretan bizi diren gazteak eta kirol jarduera honen irakaskuntzan ordu askotako esperientziadunak.\nArratsaldez: Giza-harremanak sustatzeko jarduera hezitzaileak\nEski jardueraren osagarri gisa, astearte, asteazken eta ostegun arratsaldeetan jarduera desberdinak proposatzen dira. Gutxi-gora-behera arratsaldeko 17:30 eta 20:30ak bitarte burutuko dira.\nIZABA – ERRONKARI IBARRA:\nErronkariko Natur Interpretazio Zentrora bixita\nErronkariko Julián Gayarre Museora bixita\nGaueko zeruaren ezagutza\nOTSAGABIA – ZARAITZU IBARRA:\nOtsagabiako Natur Interpretazio Zentrora bixita\nArratsaldez kirol, hezkuntza eta jolas jarduera gehiago eskeiniko dira, txanda bakoitzeko talde kopuruetara moldatu ahal izateko.\nBegirale gehiago arituko dira lanean, eta jarduera bakar batean aritu beharrean, txanda desberdinetan, jarduera desberdinak eramateko prestakuntza izanen dute.\nKalean egin ahal diren jarduerek lehentasuna izanen dute, eta espazio itxietan burutzen diren jarduerak, eraikin horiek dituzten kopuru eta baldintzetara egokituko dira (Zinema, Erronkari zein Otsagabiako Natur Interpretazio Zentroak, Erronkariko Julian Gayarre Museoa, polikiroldegi eta frontoiak, ...).\nArriskua izan dezaketen jarduerak ezabatuko dira, osteguneko Xeia, Izabako igerilekuko jarduera eta herri kirolak jarduera, kasu.\nJarduera guztietan materiala elkarbanatu behar izatea sahiestuko da, eta bat edo beste erabiliz gero, behar bezala garbituko da.\nAisialdia murriztuko da eta iraupen eta aniztasun gehiagoko jarduerak eskainiko dira. Izaba eta Otsagabia herriak eremutan banatuko dira talde bakoitza, modu antolatuan, aisialdi eremu desberdinetatik mugitzen joateko. Taldeak beti begirale zein irakasleen gainbegirapean egonen dira, segurtasun neurriak betetzen direla bermatu ahal izateko.\nIkastetxeek jarduera hauek idatziz onartuko dituzte, proposamen gisa beste programa osagarriren bat, ahal den neurrian burutuko dena, aurkeztu badezakete ere. Dena den, arratsaldeko jarduerak ongi atera daitezen, begiraleak eta irakasleak dira aldi berean jardueraren arduradunak.\nAntolakuntzak aurretik zerrendatutako hezkuntza-jarduerak aldatu ahalko ditu etengabeko egokitzapen eta hobekuntza planarekin bat.\nOrdezko jardueren programa\nElur gutxi egoteagatik edo eski-pistetara iritsi ezinagatik eski-ekintza burutzea posible ez balitz, eskaintzen diren ordezko jardueren programak honakoak barneratzen ditu:\nOrientazio jokoak Bagomaltan\nBideo emanaldiak eta naturan burutzen diren kirolen edo eskiaren inguruko hitzaldiak\nIzabako Oroimenaren Etxera bisita\nErronkaribarko txoko desberdinetatik ibilaldi-jarduerak\nBurgiko Almadiazainen Museora eta Ogibideen Ibilbidera bisita\nErronkariko gazta nola egiten den ikasteko jarduera\nGizarteratzea eta berdintasuna sustatzeko jarduerak\nIratiko Basora Irteera gidatua eta martxa nordikoa\nOTSAGABIA - ZARAITZU-IBARRA\nEskiaren inguruko bideo-emanaldiak eta hitzaldiak\n"Orhipean" ikusentzunezkoa eta jolasak\n"Aiert" ikusentzunezkoa eta jolasak\nOtsagabiako Naturaren Interpretazio Zentroa ikusi eta lan praktiko batzuk burutu, eguraldiak baimentzen badu naturan barna ibilaldi gidatuak eginez edo gelako lanak burutuz.\nZaraitzuibarreko txoko desberdinetatik ibilaldi-jarduerak\nEskiaren ordezko jarduerak antolatzerakoan, arratsaldeko jardueren antolaketan jarraitutako oinarri berak jarraituko dira. Jarduera hauen gakoa Zaraitzu zein Erronkari ibarrek eskeintzen dituzten espazio ugarietan datza, bai eguraldi txarra, bai eguraldi ona dagoen egunetan.\nBi ibarretako ordezko jardueren progamak esteka hauetan ikus ditzakezu:\nParte hartzen duten Ikastetxeek antolatzaileek diseinatutako “ordezko jardueren programa”, onartuko dute.


🥇 Birbidaltzailearen kontabilitatea\nBalorazioa: 4.9. Erakunde kopurua: 79\nBirbidaltzailearen kontabilitate bideoa\nEskatu birbidaltzailearen kontabilitatea\nLogistika prozesu konplexua eta denbora asko eskatzen duena, elkarri lotuta dauden enpresa eta bazkide ugarik hartzen dute parte: bezeroak, itsasoko eta ozeanoetako lineak, merkantziak, garraiatzaileak, agente logistikoak eta ibilgailuen jabeak. Zerbitzu logistikoak ematean, arduradun bakoitzaren lana kontrolatu behar da garraioaren kalitate handia bermatzeko. Garraiatzaileen kontabilitateak zerbitzu hornitzaileei buruzko informazioa egituratzea eta haiekin lana arautzea ahalbidetzen du. Horrela, logistika prozesu guztien gardentasuna, gabeziak garaiz identifikatzea eta hobekuntza neurriak garatzea ahalbidetzen da. Birbidaltze kontabilitateko USU-Soft programak antolaketa hobetzeko eta zure negozioa arrakastatsua izan dadin hainbat tresna eskaintzen dizkizu, garraio prozesu multzo osoa koordinatu eta garraiatzaileekin harremanak modu eraginkorrean garatu eta lehiakortasuna areagotzeko.\nSoftwarearen eta ohiko 1C programa baten arteko abantaila eta desberdintasun nagusia laneko eragiketen automatizazioa eta hauen ezarpen azkarra da, zalantzarik gabe. USU-Soft merkantzia birbidaltzeko programarekin kontabilitateari esker, erabiltzaileek garraio zerbitzu hornitzaileei buruzko informazio osoa sartu, gorde eta eguneratu dezakete, harremanetarako informazioa, dokumentuak barne, baita ordainketa egutegia mantentzeko eta ordainketak kontrolatzeko ere. Birbidaltze kontabilitate programaren eta beste sistema guztien arteko aldea eskertuko duzu, gure softwareak malgutasuna eta erosotasuna baititu. Interfaze dotorea ere badu, eta, horrekin batera, eragiketen erraztasuna goza dezakezu; negozioaren berezitasunetara egokitzen da eta hiru blokez osatutako egitura sinple eta ulergarria du. Direktorioak atala laneko eragiketak modu automatizatuan egitean informazioa kargatzen den datu basea da. Moduluen atala laneko gunea da, espezialistek garraiatzeko eskaerak sortu eta beharrezko osagaiak erosteko, ibilbideak egiteko eta hegaldiak kalkulatzeko, baita ibilbideko atal bakoitzaren igarobidea jarraitzeko ere. Txostenak blokeak edozein epe jakinetarako finantza- eta kudeaketa-txostenak sortzea eta deskargatzea ahalbidetzen du. Halako hierarkia 1C programetako merkantzien garraiatzaileen kontabilitatea baino askoz argiagoa eta erosoagoa da.\nGainera, sail guztien lana baliabide bakarrean sinkronizatzen da. Bezeroarentzako arreta zerbitzuko kudeatzaileek bezeroen datu basea mantendu, posta bidalketak egiteko eta publizitatearen eraginkortasuna kontrolatzeko aukera izango dute. Logistika sailak garraio prozesua hasteko eta beharrezko kalkuluak egiteko eskaerak sortzen ditu. Garraio-sailak ekipoen egoera kontrolatu eta ibilgailu-flota osoaren mantentze-lanak garaiz burutzea arautzen du. Koordinatzaileek garraiatzaileek garraiatzeko etapa bakoitza nola burutzen duten erraz jarraitzeko eta markatzeko gai dira. Zuzendaritza gorenak tresnak jasotzen ditu bai sail guztien lana kontrolatzeko, bai negozioen optimizazioan neurriak garatzeko lortutako datuak aztertzeko. Konpainiaren merkantzia-birbidaltzaileen kontuei esker, aurreikusi gabeko geldialdi, aparkaleku eta gastuen kasuak ezabatu ditzakezu, baita ibilbideak erraz aldatu eta behar izanez gero argibide berriak eman ere. Garraiolariekin telefoniaren, SMSen eta posta elektronikoaren bidez komunikazio azkarra egiteko zerbitzuak ere eskuragarri daude, eta horrek gure softwarea mesedez bereizten du. Garraiatzaileen zerbitzuen kontabilitateak gidari bakoitzak izandako benetako kostuak erregistratzea ahalbidetzen du eta, horrela, bezero bakoitzak ordaindu beharreko zenbatekoa behar bezala kalkulatzen lagunduko du, gastu guztiak kontuan hartuta.\nArduradun sail bakoitzaren inplikazioaren ebaluazioa posible da kontabilitate aplikazioarekin, baita lanaren antolaketa onartzeko eta hobetzeko emandako denbora aztertzea ere. Enpresaren adar eta zatiketa guztiei buruzko informazio bateratua garaiz biltzen da, baita zerbitzu logistikoen hornitzaile eta biltegi guztiei buruzko datuak ere. Ezarpenen malgutasuna dela eta, enpresa handietan zein enpresa txikietan birbidaltzaileei laguntzeko kontabilitate sistema erosoa eskaintzen dizugu. Zure langileak zeregin bat egin behar duenean, alerta bat jasotzen du horretarako. Dokumentu guztiak automatikoki sortzen dira, hala nola garraioaren onarpena, ibilgailuen datu orriak eta mantentze-lanak. Birbidaltzaileen kontabilitate sistemak prozesu guztiak sinpleak eta azkarrak bihurtzen ditu, kontuan hartuta gidariei emandako erregai txartelak, erregai kontsumo estandarrak, aurreikusitako kilometrajea, fluidoak eta ordezko piezak behar bezala aldatzea. Birbidaltzaileentzako kontabilitate programaren ezaugarri bereizgarria da astero kargatzeko eta deskargatzeko ordutegiak prestatzea bezeroen, birbidaltzaileen, ibilbideen, irteera puntuen eta helmugen testuinguruan. Hegaldi bakoitzaren lan diagrama zehatza eta bisuala aurkezten zaio erabiltzaile bakoitzari: nork eskatu zuen garraioa, ibilgailuaren prestasuna, zer bidalketa eta entrega lekuak, nork onartu zuen zama, ea ordainketa egin den eta abar.\nAplikazioari esker, ordainketak, kutxako fluxuak eta zorren kudeaketa jasotzen dituzu. Finantza analisi integrala egitea erraza da konplexutasun desberdineko txostenei esker, negozioen arloen, ibilgailuen, kostuen eta abarren testuinguruan datuak aurkeztea grafiko eta diagramen moduan. Kontabilitate sistemarekin kudeaketa operatiboko kontabilitatea egiten duzu optimizatzeko neurriak garatzeko. enpresaren jarduerak. Integrazio funtzioei dagokienez, softwarea zure erakundearen webgunean integratu daiteke. Langile bakoitzaren errendimendua ebaluatu nahi baduzu, ondoren, ikuskatu softwarearen bidez langileak, eta bilatu zure erakundeko espezialistarik onenak. Bezeroekin harremanak garatu eta CRM datu-base osoa mantentzea, baita bezeroen kudeatzaileen errendimenduaren analisia egitea ere. Kontratuetarako eta bestelako dokumentuetarako txantiloiak gordetzeko gaitasunak kontratuak egin eta sinatzeko prozesua erraztu eta azkartzen du.


Gipuzkoako grafikagintza: borrokan jarraitu behar dugu garaipena lortu arte! - - Tolosaldeko ataria\nGipuzkoako grafikagintza: borrokan jarraitu behar dugu garaipena lortu arte!\nManu Odriozola, LABeko afiliatua, grafikagintzako langilea eta Ezker Iraultzaileko militantea. 2019-11-07 07:58\nLAB aurre akordio batetara iritsi da patronalarekin eta bertan behera utzi du azaroaren 4tik 8rako greba deialdia. Borrokarekin jarraitu behar dugu garaipena lortu arte!\nEnpresarien jarreraren aurrean sindikatuek azaroaren 4tik 8rako beste bost greba egun deitu zituzten. Greba astearen bezperan ordea, LAB sindikatuak patronalarekin aurreakordio bat sinatu zuen bakarka eta bertan behera utzi zuen azaroko greba asteko deialdia. Aurreakordioak, gehienbat soldata igoera jasotzen du, 2019 eta 2020rako KPI+0,6 eta 2021erako KPI+0,75. Bi kategoria baxuenak kentzen dira, 1.16 eta 1.21 puntuazioa dutenak; LABen arabera, estatu mailako hitzarmenaren aurrean blindaje klausula bat ezartzen da; jurisprudentziaren lege egokitzapena ere badago ETTen eta lizentzia batzuen inguruan.\nGrafikagintzako langileak indarra genuen mobilizazioan aurrera egiteko eta presioa handitze aldera aurrera pausoak emateko. Jarraitu beharreko borroka plana argia zen: sektoreko langile guztietara zuzendu behar genuen, enpresa guztietara joanaz, lehenik eta behin patronalaren errepresioa handiena dela dakigun horietara zuzenduaz. Horrela, langileen konfiantza handituko genuen eta patronalarena ahuldu. Enpresetan asanbladak egitea ere beharrezkoa zen, borrokaren alde argumentuak indartzeko eta horrela Gipuzkoako langile guztien indar eta elkartasunean oinarritzeko.\nOrokorrean, esperientziak erakusten digu garaipenak lortzea geroz eta borroka luzeagoak eta gogorragoak eskatzen ari dela. Zortzi greba egunetan, oso positiboa izan da papergintzako langileekin batera mobilizatu izana, horiek ere hitzarmenaren alde borrokatzen ari zirenean. Beraiek lortu dute. Hori da bidea. Sektoreko langileak eta borrokan dauden beste sektoreak elkarrekin mobilizatzea da daukagun indarrik handiena. Langile klasea da gizarteko gehiengoa eta grebetan frogatzen dugu gizartea martxan nork jartzen duen benetan, eta nork ez.\nELA sindikatuak ardura handia du hemen. ELAk badu nahikoa influentzia eta ezarpena LAB iritsi den aurreakordioaren aurrean mobilizazioen deialdiarekin aurrera jarraitzeko. Asanblada mordoa antolatuz, non demokratikoki eztabaidatuko diren jarraitu beharreko pausoak, lortuko litzateke langileek berriro grebak gehiengo handiz babestea eta horrela LABeko afiliatu eta jarraitzaileak konbentzitzea aurrera egiteko. Hori da, benetan borrokalaria den sindikatu batek jarraitu dezakeen bide bakarra.


Euskal antzerkia | Etxepare Euskal Institutua\nEuskal antzerkiak mundua interpretatzen du. Euskaraz, gaztelaniaz eta frantsesez mintzo da eta, eleaniztasunak zabaltzeko arazoak sortu badizkio ere, moldatzeko gaitasuna izan du eta aroz aro aberastu da. Gure antzerki-kultura aspalditik badator ere, gutxi dira iraganari buruz hitz egiten diguten dokumentuak. Nolanahi ere, jakin badakigu XV. mendeko ospakizunetan antzerkia euskaraz egiten zela. Antzerki tradizionaletik datoz Iparraldean bizirik dirauten pastoralak eta maskaradak. XVIII. mendean Peñafloridako Kondeak eta Euskalerriaren Adiskideen Elkarteko kideek euskal antzerkiari hauspoa eman zioten. Gure antzerkiaren historiaren iragan hurbila idatzi zuten antzerkigile nabarmenen artean daude Marcelino Soroa, Joanes Etxeberri eta Toribio Altzaga.\nBigarren Errepublikan antzerkia euskal hirietatik harago zabaldu zen eta, orduz geroztik, euskal publikoa bidelagun fidela izan du. Garai berean sortutakoa da Antzerti, Antonio María Labayenek zuzendutako antzerkiari buruzko lehenengo euskal aldizkaria. Gerora, Eskualduna aldizkarian, Baionan 36ko gerraren aurretik sortua, 1950-1976 tartean, Piarres Lartzabal eta Telesforo Monzón antzerkigileek kolaboratu zuten. Donostiako Deklamazio Eskolak bide luzea egin zuen eta bertan emakumeek parte-hartze zuzena izan zuten –Katalina Eleizegi da garaiko antzerkigileetako bat eta, beranduago, eskolako zuzendari izan zen María Dolores Agirre euskal antzerkiaren ezinbestekoen artean dago–.\nDiktaduraren lehenengo hamarkada antzuaren ostean, elizaren gerizpean suspertu zen euskal antzerkia eta herri askotan antzerki-talde amateurrak sortu ziren. 1960ko hamarkadaren erdian Europan haizatu zen mugimendu iraultzailea artearen eta sormenaren esparruetan barreiatu zen eta euskal antzerkia goitik behera eraldatu zuen hala estetikoki nola hizkuntza aldetik. Euskal taldeak antzerki modernoagoa eta konprometituagoa egiten hasi ziren. Donostiako Jarrai taldeak garaiko eraldaketa hezurmamitu zuen; Tennessee Williams eta Eugène Ionesco antzerkigileen obrak euskal taula gainera ekarri zituen eta antzerkigile gazteen lanei tokia egin zien, gazte haien artean zegoen Gabriel Aresti. Jarrai taldearen parekoa izan zen Xirristi-Mirristi taldearen rola Iparraldean, Daniel Landart antzerkigileak sortutakoa.\nAresti, frankismoaren hondarrean, Bilbotik aritu zen euskal antzerkiaren abangoardia-mugimenduaren arima izan zen. Handik edan zuen ernatzen ari zen euskal antzerki independentea. Maskarada Euskal Herriko lehenengo antzerki-talde profesionala izan zen eta Maskarada izan zen, baita ere, antzerki obra bat euskaraz landu eta taularatu zuen lehenengo talde profesionala. Euskara, ordura arte, herrietan ibilbide luzea zuten antzerki-talde amateurren hizkuntza zen. Gaur egun, talde batzuk eskaraz bakarrik aritzen dira eta beste batzuek bi hizkuntzatan aurkezten dituzte beren obrak.\nEuskadiko Antzoki Sarearen datuen arabera, 2.000 emanaldi egiten dira urtean, asko eta asko haurrei zuzendutako euskarazko antzezlanak dira. Denboraren joanean ekoizpen-eredu berriak sortu dira eta euskal antzerkia nazioartean bere ibilbidea egiten ari da. Dantzerti Euskadiko Arte Dramatiko eta Dantza goi-mailako eskolan arte eszenikoetan trebatzeko aukera dago eta ez dira gutxi gurean egiten diren antzerki-jaialdiak.\nEuskal antzerkiak hizkuntza unibertsala bereganatu du. Bertakoa eta kanpokoa barne biltzen ditu lantzen dituen gaietan eta erabiltzen dituen formatuetan. Dituen baldintzen mugatik ikasi du bere burua asmatzen eta etengabe aldatzen ari da kontatzen dituen bizitzak aldatzen diren bezala. Muntaia handienetik txikienera, euskal antzerkiaren sektorean lan egiten duten sortzaile, ekoizle, banatzaile zein teknikariek, den-denek oihala jaitsi ez dadin lanean ari dira.\nEuskal antzerkiaz gehiago jakin nahi? Deskargatu doan liburu hau.


Karela Festa larunbatean errefuxiatuen alde . diariovasco.com\nKarela Festa larunbatean errefuxiatuen alde\nJosune Gorostidi (Hotz Zarautz), Onintza Arregi (BXPXport), eta La Caixako Aitor eta Ainara. / ETXEBERRIA\nHotz Zarautz elkartera bideratuko dute dirua, Europako ekialdean egoera larria bizi duten errefuxiatuei laguntzeko\n14 septiembre 201609:08\nLarunbat honetan, irailaren 17an, Karela Festa antolatu du kiroldegiko kudeatzaileak, BPXport enpresak. Iaz antolatu zen lehen aldiz festa hau, eta bildutako dirua Juneren Hegoak elkartearentzat izan zen. Aurten Hotz Zarautz elkartera bideratuko dute festan bildutako dirua, eta Europako ekialdean egoera larria bizi duten errefuxiatuei laguntza emateko erabiliko da. Honen aurkezpena atzo eguerdian egin zuten Karelan bertan, Josune Gorostidi (Hotz Zarautz elkarteko kideak), Onintza Arregi (BPXport), eta Orioko La Caixako Aitor Hoyos eta Ainarak.\nDirua biltzeko, iaz bezala, haurrei eta helduei zuzendutako jarduerak antolatu dituzte larunbaterako. Festa arratsaldez egingo da, 15:00etan hasita. Antolatuko diren jardueretan parte hartzeko, izena eman behar da aldez aurretik Karela kiroldegian bertan.\nFesta larunbat arratsaldean izango da, 15:00etatik 20:00etara. Hasteko, 15:00etatik 16:00etara, Indoor Triatloia haur eta helduentzat (dena kiroldegi barruan: lehendabizi spining bizikletetan 2 kilometro; ergometroan arrauna kilometro bat, eta amaitzeko, zintan korrika, kilometro eta 200 metro). Partaideek 3 euro ordaindu beharko dituzte.\nArratsalde guztian, 15:30etik 19:00etara, haurrentzat jarduerak: uretako puzgarriak igerilekuan, eskalada rokodromoan eta eskulanak. Sarrerek 3 euro balio dute.\nEra berean, 17:00etatik 17:30era, haurrei zuzendutako Jump Kids saioa; 17:30etik 19:00etara, helduentzat saioak: 30 minutuko spining saioak eta 30 minutuko jump saioa. Ondoren, amaitzeko, 19:00etatik 19:45era bitartean, helduentzat jump-spining saioa. Biak batera egingo dituzte. 5 euroko prezioa izango du saioak.\nFestarekin lotuta, zozketa solidario bat ere antolatu dute. Euro baten truke eros daiteke boletoa, eta herriko denda eta kirol klub ezagunen opariak zozkatuko dituzte. Boletoak Orioko Karela kiroldegian eta Zarauzko Aritzbatalde kiroldegian daude salgai, eta zozketa irailaren 17an bertan egingo dute, 19:00etan, Karela kiroldegian.\nFestaren antolatzailea, esanda bezala, BPXport enpresa da. Babesleak, berriz, CaixaBank, Orioko Udala eta KaleFit dira. Laguntzaileak, bestalde, hauek dira: Orioko Eroski Center, Itziar kirolak, Zipristin inprimategia, Izarra etxetresnak, Kepa Loidi harategia, Anarri opariak eta Zarauzko Udala.\nAtzoko aurkezpenean esan zuten bezala, «ekintza solidarioa honen helburua ahalik eta jende gehienen parte hartzea lortzea da: Orio, Aia, Agina, Usurbil, Zarautz, Getaria eta abarretako jendea, eta festa giroan errefuxiatuentzat ahal den diru gehien lortzea».


Ke zuria eta ke beltza - Wikipedia, entziklopedia askea.\nKe zuria eta ke beltza\nKe zuria edo fumata bianca Kapera Sixtinoko tximinitik ateratzen, Aita Santu berria aukeratua izan dela adierazten du.\nKe beltza edota fumata negra, kardinal hautagai bakar batek ere ez duela Aitasantu izendatzeko behar adina bozka lortu adierazten du.\nKe beltza (italieraz fumata nera) Konklabe batean Aita santua aukeratzeko beharrezko bozken 2/3ak lortzen ez direnean bozketa txandaren amaieran Kapera Sixtinoko tximinitik ateratzen den ke beltza da. Usadioz, ke beltz horren jatorria amaitu gabeko bozketaren papertxoak lasto hezearekin batera erretzean zetzan. Gaur egun ke beltza sortzeko erreketari antrazenoa eta sufrea gehitzen zaizkio.\nKe zuria (italieraz fumata bianca), aldiz, bozketak arrakasta izan eta Aita Santu berri bat aukeratua izan dela esan nahi du. Kea amaitzean, kardinal protodiakonoak San Petri basilikako balkoian eta San Petriren plazan zain dagoen jendeari Habemus Papam esaldiaz aukeraketa amaitu dela adierazi die eta Aita Santua berriaren izena lehenbizikoz ezagutarazi ohi du. Kolore zuria lortzeko, erreketari potasio kloratoa, laktosa eta kolofonia gehitu ohi zaizkio.


IOSUNE MARIN, bihotzaz kantuan | INFERNUKO HAUSPOA\nIOSUNE MARIN, bihotzaz kantuan\nGaizka Peñafiel en 23:15 iruzkinik ez\n2010eko Kantu Txapelketako bideo baten bitartez ezagutu nuen hernaniar gazte honen talentua. Bera Iosune Marin da, 19 urteko kantautore eta gitarjolea. Ai ene! erromeria taldearen partaidea da baina oraingoan bakarlari moduan maketa kaleratu berri du, 6 kantuz osatua. Diskoko musikarien artean soinujoleak ere baditugu. Alde batetik Eneritz Bengoetxea trikitilaria eta bestetik aski ezaguna den Joxan Goikoetxea, soinua jotzeaz gain teknikari lanak ere egin dituena. Horietaz gain, Esne Beltzako Ion Mari Beasainek ere parte hartu du gitarra elektrikoaz, Aitor Huizi biolinjoleak eta Susana Elosegi gitarjoleak lantaldea osatuz.\nIosune bihotzaz adierazten den horietakoa da eta bere musika entzun ezkero horretaz jabetuko zarete berehala. Gaztea den arren, heldutasun maila itzela islatzen du lan honek, normalean horrelako sentimenduak hain ondo adierazteko bizitzak inoiz egurtu behar izan gaituelako. Melodia goxoak, denbora gelditzen dutenak, ametsetan kulunkatzen gaituztenak. Nire miresmen guztia musikari honentzako, bihotzez.\nBertan duzue trikitixaz hornitutako kantua, diskoari izena ematen diona gainera, Zeru horiek eta beste bat gehiago gozatu dezazuen, Bapatean.\nMaketa erosteko edo kontrataziorako e-posta bat idatzi honako helbidera. Hitza ematen dizuet merezi duela.\nai ene eneritz bengoetxea ion mari beasain iosune marin joxan goikoetxea


txillardegi | jose luis alvarez enparantza | 2 orria\nNork daki, ordea, euskaldunen artean, Paueko harmarriaren ezagugarria Nafarroako kateak direla? Nork ote daki gure artean Paueko Diputazioari «Parlement de la Navarre» deritzala gaur ere? Nork ote daki Zuberoko Forua biarneraz idatzia izan dela? Nork daki Biarnoko Eskiula, Inhasi, Sarraltzune, Arantze, Jeruntze, euskaldunak izan direla oraintsu arte, eta euskaldun dirautela baserrietan, behinola mendialde osoa bezala? Nork ote daki biarnotarrak arbola baten azpira biltzen zirela, Gernikara bizkaitarrak bezalaxe? Nork ote daki Biarnoko mendialdean (Biarnoko «bortian») oraindik ere haizkolari apustuak badaudela, xirula eta ttunttuna jotzen direla (Santa Orosian bezala!); eta Lacq-en ondoko Monein-go dantza-taldeek XX. mende honen hastapenetan beretan euskal dantzen txapelketetan hartu ohi zutela parte, «ohitura zaharrari jarraituz»? Nork daki gure artean Biarnoko eta Nafarroako foruak ia berdin-berdinak direla? Nork daki gaur Euskal Herrian Biarnoko eskualdea non dagoen ere? (…) Otsailaren 28an Lescar-era (Paueren ondo-ondoan dagoen antzinako Laskurri-ra, alegia) bildu dira Biarnoko alkate eta intelektual batzu. Eta Alexis Arette-k antzinako Udaletxean, biarneraz, «Lou Prouclam de Siros» deritzan Agiria irakurri du. Laskurri-ko katedrale zaharrean dautzan nafartar erregeen gorputzek ez zuten aspaldi honetan horrelakorik entzun! «Biarnotar abertzaleak gara» ohiukatu du ozenki Arette jaunak ( = «Nous sommes des nationalistes béarais», dio frantses itzulpenak). «Ba dago kondairan barrena biarnotar nazio bat. Eta orainak ez dezake deusik iraganaren kontra…» Horra doinua! Eta honela ekin dio: «Nola edo hala… gure herriaren barne-deia hauxe da: bere jatorrizko ondasuna berriz biltzekoa». (…) «Fraintziaren barruan biarnotar ondasunak salba ezin balitezke, Fraintziarekiko Ituna edo Tratua hautsirik geldituko litzateke… Ala bilatzen ari garen tratu-berrikuntza hori lortuko da, ala Erresumaren puskaketa gertatuko da» ( = ou il y aura éclatement de la Nation). Siros-ko Agiriak hitz ederrik ba du gero Nafarroarekiko: «Biarnotar nazioa bere lege berezien arabera hazi da, halako batez beste zenbait herrirekin batera Nafarroako Erreinura sartu arte. Politikoki nafartarrak izanagatik ere, geure nortasun bereziari dagokion aldetik ez digu horrek batere kalterik ekarri. Occitania-tik berezirik atxikiz, Nafarroak biarnotar atxiki gaitu. Biarnotar atxikiko ote gaitu orain Fraintziar? Horra hor kakoa…»\nLou prouclam de Siros. Euskal Herrietatik erdal herrietara. 1974\nJon Mirande, beti kontra\nJon Mirande KONTRA ZEN: moda eta joera indartsu guztien kontra. Bizi guztian kontrakarrean ari izana da. Gaur errazegi iruditzen zitzaion, nunbait, euskaltzale eta aurrerazale agertzea; eta biak ukatu ditu. De Gaulle 1944-1945-an nagusitu zelarik, Erresistentziak sekula ez egindako balentriak aipatzen hasi zen hanartean izkutuan edo bildurtuta ibilitako frantses anitz; eta orduantxe gure Mirandek, nardaturik, kontrakarrean jokatuz, «nazional-sozialista» aitortu zuen bere burua. Eta nik ezagutu nuen Mirandek, askoz beranduago, nazi eta arrazazale jotzen zuen bere burua, beltzen kontrako eta juduen kontrako zer esanik ez; eta esan ere egiten zuen argi eta garbi, bazterrak asaldatu eta erronka jo nahi balu bezala. «Euskaldun fededun» ekuazioa sakratu jotzen zen garaian, Mirandek garrazki eta goraki esan zuen berak ez zuela horrelakorik ezer sinesten, ez nahi. Setsu-arazoetan, era berean, emakumeen aldeko Eros-giro betean, beharbada oso gogoko zuen Baudelaire-ren bidetik abiaturik, emakumeei muzin egin eta gizonezkoei eskaini zizkien bertso nabarmen batzu. Mundu-guduaren ondoko joera «super-demokratikoan» (hitzetan bederen), Mirandek demokraziaren eta sozialismoaren zentzugabekeriak salatu zituen; ahulak altxatu, indartsuak beheratu eta biologiazko aurrerapena, beraz, zion Mirandek, geldiarazi egiten duten alderditik. Estatolatria betean gaudelarik, Mirande zapaldutako etnia ahantziez arduratu zen gogoz, galtzear diren hizkuntza zeltikoak, bretoinera batez ere, arras menderatu zituen. (…) Jon Mirande, beraz, kanpotikako itxuraz eta bere ustez guztiz eskuindar agerturik ere, ba zedukan txit erroturik, hain zuzen ere ahulak altxatzeko eta modan daudenak azpiratzeko nahi gorria; eta funtsean zer izan ote den galdetu beharra dago. Mirande KONTRA zegoela esan dut; eta aurkatasun funtsezko eta guztizko honetan bilatu behar bide litzateke Mirande-ren kakoa. Mirande ez baitzen, ene ustez, kontserbadore klasiko eta merke horietako bat. (…) Beste bitxikeria bat: Mirandek ez zuen osasun handirik, baina Hitler-en eutanasia onartzen zuen! Eta oraino beste kontradizio bat, agian denetan sakonena: gurasoekin etxen Sorhueta-ko (Sohüta-ko) zubereraz mintzo ―honela ezagutu nuen nik― biziera guztia pasa du Parisen Mirandek; eta antikonformista amorratua zena, funtzionario huts gisa bizi behar… (…) Gauza ageria zait Miranderi zordun gatzazkiola euskaltzaleok; eta euskararen ezaguerari dagokionez ere bai, urrun baikaude oraindik Mirandek euskara zerabilkien maisutzatik. Ba zekien euskaraz Mirandek, alajainkoa! (…) Ideien aldetik inolaz ere ados ez izanik ere (…) Mirandek ene goratzarrea merezi du, eta denona ere bai.\nJon Mirande Aipharsorhoko. Euskal Herritik erdal herrietara. 1973\nTradizino katoliku gotorra duen herri bateko seme garenez gero, San Tomas bezalaxe hartu dugu Marx; San Tomas-en teoriak bezala orain Marx-enak apaizen eskuetan eta sermoi gisa azalduak. Eta gure herria, aspaldidanik liburu sakratuen egia borobilak osorik iresten ohituta, liburu sakratuz aldatu da; baina ez liburu sakratuen sistematik at irten. (…) Marx ezagutu behar da; baina Sartre, Russell, Sri Aurobindo eta Lacan ere bai. Hitz batez, gu klerikalismoan bizi izan gara luzaz, eta ez gara horretatik atera. Ez pertsonei degokienez, ez pentsakera-moldeei dagokienez. (…) Ba dakit. Ez dute hau entzun ere nahi batzuek. Langileria bat sortu da gurean; eta honek ez bestek ekarri omen digu gainerakoa. Ene erantzuna hau da: bai eta ez. Bai, kapitalismoaren ondorioak jasaten ditugun aldetik; ez, berriz, Elizaren krisia jasaten dugun aldetik. Zer uste dugu bada? Mendeetan zehar katolikutasunak utzitako aztarnak eta sustraiak sotana-kontu htus bat direla? Tira, tira! Elizak markatu du Euskal Herria ezin sinetsizko moduan, Irlanda edo Austria edo bezala. Budismoak Tibet markatu duen bezala.\nAzurmendi Rikardoz mintzo. Euskal Herritik erdal herrietara. 1973\nEzen Rioja hori «Rio Oja» balitz (sineskaitza erdarakada hori aspaldiko mendeetan!), ulertu ezina bailitzake «La Rioja» esatea, eta ez «El Rioja». Badirudi, beraz, «Larrioja» htiza azaldu behar dela, osoan hartua; Elorrio azaldu behar den bezala, eta ez zenbait aldiz irakurri den «El Orrio»; Puente-Larraina ( = Larrainzubi Gares), eta ez Puente La Reina; Casa-Larraina, eta ez Casa La Reina; Labarrieta ( = Olabarrieta), eta ez Las Barrietas; eta abar. Hor ditugu-ta, Larrañaga, Larrainzar, Olabarrietan, Elhorriaga,… La Reinosa, era berean, Larrainosa-tik bilatu behar litzateke ene ustez. Rioja, era berean, «Larrioja» hitz osotik azaldu behar (gauza bera Larrun, frantsesez La Rhûne!). Hots, antzinako Barolhak (eta dokumentuetan agertzen den forma zaharra «lh»-z idatzia dator, mari-xukaldeen euskararen mailatik irten diren guztiek dakiten bezala) Baroja ematen badu, antzinako Zubilhanak Subijana, eta Urbillanak Ormijana, Larrioja hori LARREOLHA-k emana duke. Hain zuzen ere, Iparraldean badago La Réole izeneko herri bat, Garona hibaiaren hegian. (…) Toponimiaren maila horretan geldituko ote da, ordea, Errioja-ren arazoa? (…) Gil del Río-ren liburua irakurtzen ari nintzelarik, «Información Comercial Española» aldizkaria hartu nuen (467-468 banako bikoitza); eta teknokraten izenpuruan hau irakurri nuen: «Hacia una nueva región vasca». Zenbait ekonomistaren lan-bilduma gotor hau, datoz josia, Madrilleko Unibertsitatean erakasle dagoen Saez de Buruaga erriojatarrak prestatu du; eta bildumaren ideia nagusitzat hau ageri da geroari buruz: «La adscripción de la Rioja al área vasco-navarra». Egia esateko, dio S. Buruagak, proposatzen den Euskal Herri «berri» hori ez da, izan, Euskal Herri zaharra baizik, Antso Handiaren Nafarroa zabala alegia. Errioja, dio gutxi-gora-behera, Euskal Herriko atal bat da; baina «sus raíces vasconas fueros más rápidamente romanizadas». Erriota-tikako ikuspegia Nafarroa eta Euskal Herria izan ziren antzina; eta ondoko urteetan Nafarroa eta Euskal Herria izango dira. Aspaldiko kontuak, horrela, BIHARKO kontu bihurtzen ari dira; eta Erriojako ekonomilariek hartzen bide dute kondairagileen segida. Geografiak, Kondairak, Folkloreak, Ekonomiak, eta… erriojatarren beren nahiak, bat eginik, Santo Domingo de la Calzada Ozkabarte izan zela eta Ozkabarte izango dela gogorazten digute. Ate joka ari dira Hegoaldean. Dei hau, bestalde, ez dugu lehenengo aldiz entzuten. Jakingo ahal dugu aditzen, lelo hertsi batzu baztertzen, eta urrikirik gabe ukatutako anaia etxen onartzen!\nOngi-etorria Ozkabarte-ri. Euskal Herritik erdal herrietara. 1972\nZuberoa husten ari\nBarkoxtar eta zuberotar gazteak euskara zeharo baztertzen ari direlako. Adineko jendeak, hau egia da, euskaraz ari dira beren artean. Baina gazteak frantsesez. Barkoxe, Eskiula, Atharratze, Maule, eta Etxahunek orain dela ehun bat urte osoki euskaldun ezagutu zituen herriak, kaskointzen ari dira. Euskara, bere horretan, traba zaie zuberotarrei; eta ez mintzabide. Ez jakintzaren tresna, eta ez jakintza-bide. Are gutxiago irabazpide. Eta zuberotarrek euskara ahaztutzea erabaki dute. Etxahunen bertso apartak, horrela, belaunik belaun zuberotarren pozgarri izan ondoren, gaur liburuetan bildurik irakur daitezke, baina nekez Barkoxeko edo Atharratzeko gazteen ahotan; gazte jendeak ez baititu… konprenitzen! Etxahun arrotz ari da gertatzen bere sorterrian; eta Etxahuniaren hondakinak, horretara, suntsitu zen herri baten lekuko gerta daitezke laister bakardade zoragarri hartan. (…) Basaburuan (=Zuberoa Garaian) 1940-tik 1950-ra arte jaio direnen artean, bertan bizi ezinik, % 82-ek egin diote alde Zuberoari. Barkoxe, beraz, arroztu egiten ari da; baina baita hustu ere. Zuberoa guztian, 18.000 lagun bizi dira gaur. Probentzia oso bat izana, gaur Euskal Herria-ren % 0,73 bihurturik! (…) Nekez soma ditzakete horrelako arazoak Bizkaiko Mendebaldean bizi direnek. Zuberoako kezka nagusia, ordea, BAZTERREN HUSTUTZEA da: zuberotar jendaketa behera doa aspaldi honetan, guztiz behera; eta baserriak «résidence secondaire» bihurtzen hasi dira. Nor erosle? Zuberotarrak berak? Ez horixe. Zuberoa, horrela, kanpotarren ehize-leku eta bakantza-eskualde. (…) Zuberoan turismoa izan baita hitz majikoa. Nola eutsi? Nekez. (…) Baserritarrik ahulenek ez dadukate diru-laguntza lortzerik. (…) Bizimodua zailegi da; eta emakumeek ez dute mendira ezkondu nahi. 59 artzain bizi dira Basaburuan mutilzar, ezin ezkondurik. (…) Mauleko treina kendua izan da. Oloroe-Atharratze autobus-lotura kendua ere bai. Kotxerik ez dutenek zer egingo? Hanka. «La montagne est belle… lorsqu’il ne faut pas y vivre»: mendia ederra da… bertan bizi behar ez delarik.\nBarkoxe. Euskal Herritik erdal herrietara. 1972\nEuskal kultura, amateur kultura\nRikardo Arregik aipatu ohi zidan kezka hura gogoraziko dut hemen: «marjinalismo»a. Euskal Herriak urtean 40 milla miloi pezeta baino gehiago ematen du agiriko zergatan. Hots, Euskaltzaindiak berak bere azkeneko Agirian (1973-X-26) hau dio: «(Diru-kutxan) dagoena: 95.587,18 pezeta»… Hauxe da egoeraren irudia! Edozein lekutan gertatzen denaren arabera geure zerga-kopuruaren % 3 edo % 4 baizik erabiliko ez bagenu, mila miloi pezeta izango genituzke urtean euskal irakaskintza eta euskal jakintzak oro bultzatzeko. Soluziorik? Badakigu guk biok. Hanartean ikastolak nola ordaintzen diren badakigu; euskal liburuak nola argitaratzen diren ere bai. Nola bizi dira euskal kulturaz arduratzen diren gizonak? Badut nik neronek horren berri… Zenbat irabazten dute andereñoek? (…) Gure dirudunek barkaziorik ez dutela esaten dutenak, horretara, ez dira oso oker ari… «Gure euskera maitia» oihu egitea edo kantatzea ez baita aski. Dirubideak eman behar dira. Intelektualek beren adimena osoki eskaintzen duten bezala, dirudunek osoki ere eskaini behar lukete beren altxorra. Urruntxo gaude! Euskal burgesia nagusiak uko egin dio euskarari eta 80 urte honetan azkartu egin du bere ukoa. Hauxe da «marjinalismo»aren gakoaren parte bat. Beste partea zein den ongi dakite denek. Hots, zikoizkeriatik, apurkeriatik, limosnaz bizi beharretik irtengo ez garen bitartean, euskal kultura, «amateur»en kultura izango da.\nTxillardegirekin solasean. Zeruko Argia. Euskal Herritik erdal herrietara. 1973\n«Etxerako», euskara; «kanporako», ingelesa\nPosted on otsaila 18, 2012 by peruarena\nEz gaude gu bakarrik munduan. Gaur egun (baina ez betidanik) guztiz indartsu agertzen diren hizkuntzak ez dira anitz: ingelesa, errusiera, alemaniera, japoniera, frantsesa agian. Dozena bat bai ote? Gaztelania bera ez dago horien artean; bahasa-indonesiera ere ez, hindi-urdu ere ez; txinera bera ere, ozta-ozta. Gure nazio hizkuntza ongisko letorke, demografiaz eta literatur produkzioaz, hirugarren mailako hizkuntzekin: eesti (estoniera), eslobeniera, islandiera, kymriera, eta beste; nahiz, egia esan, gu gibeltxo etorri. Askoz ere gehiago ikasiko genuke euskaldunok hizkuntzaren alorrean (eta ez horretan bakarrik) Hego-Ameriketako gaztelaniadun Estatuetara baino, Ipar-Europako Estatu txikietara begiratuko bagenu. Hor ditugu, argi iturri oparo, hiru Errepublika Baltikoak (Eesti eta Latvia batez ere), eta Suomi-Finland miresgarria (5 milioi eskas), ofizialki elebiduna. Hortxe ere, inguru berean, Suedia, multzo-buru, zortzi milioi t’erdi; Norvegia, 4,3 milioi, bere bi estandarrekin; Danimarka, 5,1 milioi; Islandia, milioi laurden bat; eta Faroe Uharteak, 60.000 bizi-lagun. Zer irtenbide soziolinguistiko hautatu dute? Ez baitira munduko «pariak»… Ñabardurka hemen alboan utziz, hauxe egin dute: funtzio arruntetarako («zentralak» Txepetxen diagramei dagokienez: familia, lagunartea, eskola, udala, prentsa…) nazio hizkuntza erabiltzea. Eta funtzio ez arruntetarako (goi mailako jakintza eta teknika, zientzi bibliografia, harreman internazionaletarako, etab.) ingelesa. (…) Ene ustez, guk ere, pausuka eta zentzuz, eta egin behar diren tarteko urratsak ongi aztertuz, eredu ipartar horretarantz jo behar genuke. Herri harremanak ere, ahalean, Ipar Europa horrekin azkartuz; eta Hego Amerikarekiko harreman anormalen inflazioa laxatuz. Ez gara gu izango, azkenean, «Inperioa»ren azkeneko defendatzaile faktikoak… «Etxerako», euskara, beraz; eta «kanporako», ingelesa. Horra hor xedea, ene ustez, irakaskuntzan ere, pausuka baina irmoki, mamitzen hastekoa. Hirugarren (edo laugarren) hizkuntzen arazoa (eta multzo honetan kokatu behar ditu abertzale denak gaztelania eta frantsesa), eztabaidan jar dezagun.\nEuskal Herria helburu. Txalaparta. 1994.


HEZKUNTZA SAILAK AURKEZTU DUEN ESKOLA-JANTOKIEN KUDEAKETA EREDU BERRIAK, BALDINTZAK ETA FINANTZIAKETA ZEHAZTU GABE, NAHASMENA SORTU DU FAMILIETAN ETA GIZARTEAN – BIGE\nAzken urtean, Eusko Jaurlaritzako Hezkuntza sailak martxan ipinitako Jantokien Batzordean parte hartu du EHIGEk. Eusko Legebiltzarrak eskatu zuen mahai hau abiatzea. Hasieratik jakin dugun arren aholku-batzordea zela soilik, bertan parte hartu dugu, eskola-jantoki eredu berri osasuntsuago, justuago, gertuago eta hezitzaileagoa lortzeko bidean pausuak eman genitzakelakoan.\nAtzo ospatu zen azken bileran egungo kudeaketa eredua aldatzeko erabakia jakinarazi zigun Hezkuntza sailak. Argitu behar da erabaki hori aldebakarrekoa izan dela eta ez dela adostu. Erabakiarekiko desadostasuna jakinarazi genion arren atzo bertan, titular informatibo soil bat egin zuen publiko, familiak eta gizartean nahasmena sortuz. Izan ere, ez ditu argitu eredu berria bideragarri egingo luketen baldintza ezta finantzaketa ere.\nMomentu honetan ditugun datuek hainbat kezka sortzen dizkigute:\nHezkuntza sailak bereak diren ardurak alde batera utzi eta ardura GUZTIAK guraso elkartearen gain uzten dituen eredu berri bat planteatzen du. EHIGEren ustez familiek eta eskolen ardura partekatuan oinarritu behar da eskola-jantokien kudeaketa. Martxan dauden lau esperientzia pilotuak (administrazioaren pertsonalarekin sukaldean) pausu on bat dira bide honetan.\nIragarritako eredua bideraezina da: eskola-jantokien finantzazioa ezin da oinarritu “kudeaketa errazteko laguntzak” izeneko deialdi batean. Hezkuntza saila behartuta dago aurkezten duen proposamenaren finantzaketa eredu sendo bat aurkeztera. Ez egitekotan, eskola-jangela kudeatu nahi duten eskola-komunitateak zigortzen ditu eta administrazioaren pertsonalgoa izateko aukera kentzen die.\nSortutako zalaparta baretzeko, Administrazioari zorroztasun gehiago eskatzen diogu aurkezten dituen proposamenetan eta familien eskaerei berriro bizkarrik ez emateko. Edozein kudeaketa eredu berrik ezin du alde batera utzi Hezkuntza administrazioaren ardura partekatua. Egoera hau datozen egunetan konponduko delakoan gaude. Gu prest gaude elkarrizketarako.\nTags: Comedores escolares, Jantokiak\n2019ko Bilboko Guraso Eskolen hasiera\nElikadura eskola Muskizen eta Sodupen\nEskola jantokien kudeaketarako alternatibak\nComedor de la escuela Bekobenta\nNolako jantokiak nahi ditugu azaldu dugu Eusko Legebiltzarrean


Berrikuntzaren alde, batera egingo dute apustu ULMA Handling Systems eta IK4-Teknikerrek — Begira - Ulma aktualitatea\nULMA Handling Systems eta IK4-Tekniker zentro teknologiak bien arteko erlazioa sendotu dute eta erakunde kolaboratzaileak bilakatu dira.\nAkordioaren helburua ULMA eta zentro teknologikoaren arteko harremana denboran finkatzea izan da. Gainera, ULMA Handling Systems berrikuntzaren alde apustu egiten ari da, soluzio eta sistema berrien garapenean eta kolaborazio honek sistema intralogistikoen berrikuntzan sakontzen lagunduko dio.\nProduktuen berritzea ULMA Handling Systems enpresaren konprozesuaren parte da, soluzio eta emaitza onenak eskaintzen dituzten soluzioak ikertuz berrikuntzaren bitartez.\n"Berrikuntza identifikatzerako orduan honakoan pentsatzen dugu: aukera onena eta soluzio ekonomikoena proposatzea bezeroaren behar guztiak erantzuteko. Gure lantaldean berrikuntza aholkularitzatik, proiektuaren gauzatze eta berringeniaritzaraino kontuan izateak dakar berrikuntzaren inguruan dugun pentsaera. Berrikuntzaren inguruan dugun ikuspegi honek uneoro gure barne prozesuetan hobekuntzak garatzea eskatzen digu, erreminta berriak garatuz eta soluzioen automatizazio eginez" Mikel Altuna, Berrikuntza koordinatzailea ULMA Handling Systems-en.\n“Gaur da etorkizuna” da IK4-TEKNIKER-en lema. Zentro teknologia osatzen duten pertsonek beren bezeroen berritzeko gaitasuna sustatzeko eta haien kapital teknologikoa handitzeko bokazioa eta konpromisoa dute; hala, beren bezeroen lehiakortasuna modu jasangarrian hobetu nahi dute, ezagutza zientifiko-teknologikoa sortuz eta aplikatuz.


ZUMARRAGAKO LURPEKO APARKALEKUETAko IBILGAILUEN KONTROL SISTEMA BERRIA - ZUMARRAGAKO UDALA\nZUMARRAGAKO LURPEKO APARKALEKUETAko IBILGAILUEN KONTROL SISTEMA BERRIA\nUdalak lurpeko aparkalekuetako ibilgailuen kontrolerako sistema aldatu du.\nLehengo makinetan txanponekin bakarrik ordain zitekeen; berrietan, ordea, banku-txartelarekin ere ordaindu ahal izango da. Energia-aurrezpenagatik, pantaila itzalita egongo da, baina edozein botoi sakatuz pizten da. Hizkuntza aukeratu ahal izango da: euskara, gaztelania, ingelesa edo frantsesa. Ondoren, “Aparkatzea” botoi sakatu. Ibilgailuen matrikula-zenbakia jarri beharko da. Bukatzeko, “Egiaztatzea” botoia sakatu eta tiketa aterako da.\nBeste berritasun bat hileko bonoak, asterokoak, etab. atera ahal izatea da. Prezioak orain arteko berak izaten jarraituko du: Zelai Ariztin hileko bonoak 78,75 € (BEZa barne); intermodal geltokian, 59,06 € (BEZa barne).\nErrotazio-tarifak ere berdinak dira. Ordu erdik 20 zentimo balio du; ordu bat 60 zentimo dira; bi ordu, 1,10 euro, etab. Beste tarifa bat iraupen luzekoa da: hiru egunengatik bati dagokiona ordainduko da, hau da, 8,20 €.\nBi aparkalekuetan sistema homogeneoa da eta intermodal geltokiko hesi-sistema kenduko delarik.


Orozkoko enpresa txikiek neurri ekonomikoak eskatu dizkiote udalari, koronabirusaren krisiaren ondorioak leuntzeko - Orozko - Aiaraldea.eus\nOrozkoko enpresa txikiek neurri ekonomikoak eskatu dizkiote udalari, koronabirusaren krisiaren ondorioak leuntzeko\n"SOS Orozko" lema baliatu dute oharrean.\nOhar batean adierazi dutenez, epe laburreko likidezia arazoak konpontzeko beharra dute herriko hainbat enpresek.\nOrozkoko autonomo eta enpresa txikiek herriko egoera ekonomikoa leuntzen laguntzeko plan ekonomikoa eskatu diote udalari ohar baten bidez. Epe laburreko likidezia arazoak konpontzea dute helburu, “gure jarduerarekin jarraitu ezin dugunoi edo diru-sarrerak murriztu ditugunoi bideratutako laguntza zuzenen bidez”.\nDena den, beste hainbat neurri ere eskatu dizkiote udalari: “Udal-zergen ordainketak deuseztatzea, estrategia serioak burutzea osasun-krisiak gehien eragindako sektoreak suspertzeko eta krisi garaian enplegua babesteko politikak eratzea”. Era berean, babesa behar dutela adierazi dute, hainbat negozio ixteko arriskuan daudela nabarmenduta.\nEstatuko eta aldundietako laguntzak urriak direla eta berandu iristen ari direla ere kritikatu dute, eta adierazi dute horrek sortzen duela udalera jotzeko beharra, “herritarren arazoetara hurbilketa errealago baten zain”. Hala ere, nahi duten erantzuna ez ematea leporatu diote udal-gobernuari eta gehitu dute momentura arteko proposamenak motz geratu direla.\nArgipen bezala, zehaztu dute enpresa guztiak ez daudela egoera berean, nahiz eta haien arteko elkartasuna adierazi: “Badaude inolako laguntzarik behar ez dutenak eta baita laguntza ekonomikoa edota bestelako babesa behar dutenak ere, baina denok dakigu kasu hauetan elkartasuna funtsezkoa dela”.


Arabako bertso-eskoletan izena emateko kanpaina hasi da - - Alea.eus\nArabako bertso-eskoletan izena emateko kanpaina hasi da\nArabako Bertsozale Elkartea 2020-09-30 07:23\nBertxoratu gurekin lelopean, abian da Arabako bertso-eskoletan izena emateko kanpaina. Izen ematea online izango da, eta urriaren 12a baino lehen egin beharko da.\nKonfinamenduan, etxetik online bertsotan eginda amaitu zuten ikasturtea herrialdeko bertso-eskolek. Horietako askok ez zuten klase egun bakar bat ere galdu nahi izan.\nIkasturte berriaren hasiera berezi honetan, Arabako haur, heldu eta gazte ugari gogotsu daude lagun artean euskaraz sortuz gozatzen jarraitzeko. Beharrezko segurtasun neurriak hartuz, baino elkarrekin eta ahal delarik aurrez aurre.\nArabako 11 herritan dago une honetan bertso-eskola, adin tarte guztietako taldeak martxan daudelarik. Guztira 150 ikasle baino gehiagok parte hartzen dute urtero. Jendaurrean aritzen, paniko eszenikoa gainditzen, ideiak modu eraginkorrean antolatu eta azkartasunez inprobisatzen ere ikasten da bertso-eskolan. Kantu inprobisatuaren bidez, gero bizitzako arlo askotan baliatu ahal izango dituzten hainbat trebetasun sozial eta pertsonal eskuratzeko aukera izango dute bertara hurbiltzen direnek.\nEuskararentzat esparruak irabazi\nEskaintza gehienek beren parekoa dute gazteleraz, eta zaila da egoera honetan euskararentzat esparruak irabaztea. Are gehiago euskararentzat hain gogorra izan den urte honetan. Baina bertsoa euskaratik dator eta euskaraz da soilik, horrek oso berezi egiten du. Bertso-eskola euskara informal, lagun arteko eta naturalago batenganako zuzeneko zubia izan daiteke. Zuzeneko eragina du ikasleen euskararen erabileran, jarreran eta kalitatearen hobekuntzan. Baina, batez ere, lagun artean gozatzeko lekua da.\nAurtengo kanpainako kartelak Eñaut Aiartzaguenaren sinadura dauka, eta ederki adierazten du Arabako bertso-eskoletako ikasle eta irakasleen kanturako gogoa eta bizipoza.\nInformazio gehiago nahi duenak Arabako Bertsozale Elkartera deitu (945 01 05 05 telefono zenbakian) edo emaila idatzi dezake araba@bertsozale.eus helbide elektonikora. Izena ematea inoiz baino errazago izango da, eta online formularioa betez egin daiteke urriaren 12a baino lehe; Elkartea izena ematen dutenekin harremanetan jarriko da taldeak osatzeko.


Antonio Torrella, ekonomialaria eta finantza-analista | Consumer\nAntonio Torrella, ekonomialaria eta finantza-analista\nEspainiako burtsan aukerak daude, baina selektiboa izan behar da\nEkonomiak porrot egiten duen bitartean, langabeziak gora egiten du (baina erritmo txikiagoan) eta inflazioak behera egiten du; Burtsa, berriz, kiribil batean sartuta dago. Espainian, Ibex-35 indizea, burtsa-indize nagusia, %40 baino gehiago igo da lau hilabete eta erdian (martxotik uztailaren erdialdera), eta 10.000 puntu baino gehiago lortu ditu, martxoan 6.800 puntuko gutxienekoak markatu ondoren. Igoera horrekin, inbertitzaile asko desorientatuta daude, eta burtsan sartzeko unea den edo indartsu ebakiko duen eta gutxieneko berriak ikusiko dituen galdetzen dute. Antonio Torrella Rodón Interbrokers balore-agentziako kontseilari delegatuak uste du epe ertainerako balore-zorroa konfiguratzen bada, inbertsio arrakastatsua egiteko aukera asko dagoela.\nTorrella Taldeko lehendakaria, analista eta ekonomista da, eta 1951tik, finantza merkatuetan egunero dihardu. Une honetan balioekin oso selektiboa izatea komeni dela uste du. Inbertsio higigarriak zalantzak ditu etorkizun hurbilari buruz, eta konfiantzarik eza eta enpresa-krisi handia ditu. Hala ere, uste du merkatuaren egungo baldintzekin burtsa gordailuak edo zor publikoa baino alternatiba errentagarriagoa dela epe ertainean.\ninversión-eu medio plazo-eu poltsa posibilidades-eu torrela


Pezuls - Wikipedia, entziklopedia askea.\nKantonamendu canton of Sainte-Alvère\n44°54′48″N 0°48′27″E / 44.9133°N 0.8075°E / 44.9133; 0.807544°54′48″N 0°48′27″E / 44.9133°N 0.8075°E / 44.9133; 0.8075\nTrémolat, Mauzac-et-Grand-Castang, Paunat, Val de Louyre et Caudeau (en) eta Sainte-Foy-de-Longas\n64 (%51.2) 58 (%46.4)\nPezuls (frantsesez eta ofizialki: Pezuls) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 113 biztanle zituen.\n2007an Pezuls udalerrian erroldatutako biztanleak 121 ziren. Familiak 56 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 24 seme-alabarik gabeko familiak ziren eta 16 seme-alabak dituzten bikoteak ziren.\n2007an 102 etxebizitza zeuden, 56 familiaren etxebizitza nagusia ziren, 45 bigarren erresidentzia ziren eta 1 hutsik zegoen. Etxebizitza guzti hauek 102etxeak ziren. 56 etxebizitza nagusietatik 46 bere jabearen bizilekua ziren, 8 alokairuan okupaturik zeuden eta 2 doan lagata zeuden; 2 etxek bi gela zituzten, 8 etxek hiru zituzten, 11 etxek lau zituzten eta 35 etxek bost zituzten. 55 etxek euren parking plaza propioa zuten azpian. 26 etxetan ibilgailu bat zegoen eta 28 etxetan bat baino gehiago zituzten.\nPezuls udalerriko biztanleria-piramidea 2009an .\n2007an lan egiteko adina zuten pertsonak 66 ziren, horien artean 40 aktiboak ziren eta 26 inaktiboak ziren. 40 pertsona aktiboetatik 35 lanean zeuden (14 gizon eta 21 emakume) eta 5 langabezian zeuden (2 gizon eta 3 emakume). 26 pertsona inaktiboetatik 15 erretiraturik zeuden, 6 ikasten zeuden eta 5 "bestelako inaktibo" gisa sailkaturik zeuden.\n2009an Pezuls udalerrian 59 unitate fiskal zeuden, 124,5 pertsonek osaturik. Pertsona bakoitzeko diru-sarrera fiskalaren mediana urteko 15.677 euro zen.\n2007an zeuden 5 komertzioetatik, 1 eraikuntza enpresa zen, 1 ibilgailuen saltze eta konpontze enpresa zen, 1 garraio enpresa zen, 1 ostalaritza eta jatetxe enpresa zen eta 1 zerbitzu enpresa zen.\n2000. urtean Pezuls udalerrian 10 nekazaritza-ustiategi zeuden.\nSainte-Alvère (3,6 km)\nPaunat (4,2 km)\nSainte-Foy-de-Longas (4,6 km)\nMauzac-et-Grand-Castang (5,6 km)\nSaint-Avit-de-Vialard (5,7 km)\nBNF: 152519735 (data)\nOrriaren azken aldaketa: 26 abendua 2021, 12:50.


Ia 200 bertso emonaldi, ikasturtea amaitzeko - bizkaie.biz\nBizkaie! 2019-05-10 08:58 Bertsolaritzea\nIa 27.000 neska-mutilek landu dabe bertsolaritzea klasean 2018-19 kursoan.\nTopaketak, kantaldiak, besta egunak... leku bakotxean izen ezbardina hartuta be, bertsolaritza ikasturtea biribiltzeko saioak dira danak. Urtean zehar landutakoaren erakusleiho izango dira oholtzak egunotan. Apiriletik bagilera, 196 bertso emonaldi antolatu ditue, gurasoei, ikaskideei eta herriko bizilagunei ikasitakoa erakusteko.\nEuskal Herriko zazpi lurraldeetan, 205 herritan, 469 ikastetxetan eta 26.366 ikaslegaz landu dau Bertsozale Alkarteak bertsolaritzea aurten, 53 irakasleren eskutik. 34 urte bete ditu bertsolaritza ikastetxeetara eroan dauen egitasmoak. Ganera, kurso honetan www.bertsoikasgela.eus atari barria erabili ahal izan dabe ikasleek, irakasleek zein ikastetxeek. Webgune horretan bertsolaritzea lantzeko baliabideak esku-eskura jarri dira.\nKontuak kontu, ikasgela bakotxak bere emonaldia prestau dau: bat-bateko saioak, klasean ikasi eta gehien gustau jakezen sortak kantau, antzerki txikiak... Bizkaian, berbarako, 18 topaketa egingo ditue herri zein eskualdeetan, eta inguruko bertsolari ezagunek hartuko dabe parte. Bestalde, Mikel Inunziaga, Inun, musikariaren laguntzinoagaz 50 kantaldi eskainiko dira, ikasturtean landutako bertso sortak gogora ekarteko.\nAitatzekoak dira, ganera, Gipuzkoan egingo dituen 82 topaketak eta Ipar Euskal Herriko Bertsulari Ttiki Egunak. Azken horreetan Oskar Estanga bertsolari eta musikariak igongo dau oholtzara, ikasleakaz batera. Arabari jagokonez, Gorbeialdean, Lautadan, Amurrion eta Laudion izango dira topaketak, eta Nafarroan, 22 saio egongo dira.\nIkasturtea amaitzear dagoan arren, gazte bertsozaleek aukera ugari izango ditue hurrengo asteetan bertsoak lantzeko. Eskolarteko txapelketak martxan dagoz orain, eta garagarrilean Bertso Udalekuak hasiko dira. Duzunaritzen, Uitzin, Aubixan, Orion eta Zuhatzan izango dira egonaldiak.


Free chat Roper Golkoan. Ausazko arrotz doan txateatu berehala Roper Golkoan tik.\nFree chat Roper Golkoan\nOngi etorri Chatroulette Roper GolkoanEdozein lekutan, munduko pertsona aleatory bat konektatzeko. Chatroulette Roper Golkoan dezakezu honako aukeren artean aukeratu:- Guztiak pertsona mota Roper Golkoan doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nRoper Golkoan hirien zerrenda:


BEGIHANDI Udazkena 2020 Bilbao - EIDE\nBilbao Bizkaia Design Week 2020 hastear da, eta honekin batera, BEGIHANDIren 27. edizioa dator. Topagune ibiltaria, irekia eta doakoa da —aurrez aurre eta streaming bidez—, beti bezala, EIDE elkartearen eskutik, Euskadiko eta Nafarroako diseinatzaileak biltzen dituen elkartearen eskutik.\nBEGIHANDIren V. urteurrena ospatzen jarraitzen dugu, eta edizio berezi bat antolatu dugu IED KUNSTHAL Bilbaorekin eta Diseinu Grafikoko eta Barne-diseinuko Goi Mailako Tituluaren 4. mailako ikasleen laguntzarekin. Orain arte ez bezalako ingurune bat ere izango dugu: Bilboko Zorrotzaurre uharteko paper-eraikina, egungo diseinatzaileen belaunaldi berri hau sortzen ari den espazioa.\nBEGIHANDIren ohiko formatuaz gain (19:00etan hasiko da), ikasleek jarduera osagarriak prestatu dituzte: linografia-tailerra, ikastetxera bisita gidatua eta erakusketa. Online parte hartzen duzuenok ere izango dituzue jarduera horietako batzuk.\nEdizio berezi hau Bilbon egingo da, azaroaren 25ean, asteazkena, 19:00etan, IED KUNSTHAL Bilbaoren egoitzan (Paper eraikina. Deustuibarra, 17). Bertaratuta parte hartu nahi dutenentzat, bisita gidatua eta aurreko gainerako jarduerak 18:00etan hasiko dira. Gainera, zuzenean ikus dezakezue ekitaldia YouTubeko gure kanalean.\nOraingo honetan, BEGIHANDIn diseinuaren munduko lau profesional izango ditugu, euren esperientziak eta inspirazio-iturriak gurekin partekatzeko:\nCarla Peirano – Libertad Avenue\nEduardo Aires – Studio Eduardo Aires\nPeio Atxalandabaso eta Marina Goñi – Serifalaris\nCOVID-aren segurtasun neurriak bermatzeko, presentziazko ekitaldiak edukiera oso txikia izango du; beraz, nahitaezkoa da bertaratzea baieztatzea eta sarrerarekin joatea. Arrazoi beragatik, eskertuko genizueke etorri ezin duzuenok erreserba bertan behera uztea beste pertsona batek aprobetxa dezan.\nBEGIHANDIren edizio berezi honetan parte hartzera gonbidatzen zaituztegu, aurrez aurreko topaketara etorrita edo zuen mugikor, tableta eta ordenagailuetatik, YouTubeko gure kanalean. Zuen zain gaude!


Zuriak eta beltzak - Noticias de Gipuzkoa\nana urkiza 01.06.2020 | 00:11\nfilma batez ari garela dirudi: ba-tzuk zuriak dira eta besteak beltzak. Mundua bitan banatuta dagoela ikasi dugu, txikitatik. Batzuk onak dira eta besteak gaiztoak. Batzuk aberatsak eta besteak txiroak. Batzuek aukerak dituzte eta besteek ez. Batzuk argiak izango dira eta besteak tontolapikoak. Eta mundu banaketa horren aurrean, aukera-tzen erakutsi digute, guk gure aukera egiten dugu: irabazleen, onen eta argien alde, gehientsuenetan (eta besteen kontra).\nDama jokoan zuriak eta beltzak dira fitxak. Baita ajedrezean ere. Eta joko-eremua, taula, lauki zuriz eta beltzez josita dago, nork bere esparrua, nahastu gabe. Zuriek zurien eremua markatuko dute eta beltzek beltzena.\nAEBko filmetan, amerikar guztiak ordezkatuak izan daitezen, kupoak bete behar izaten dituzte; filmeko protagonisten artean halaxe agertuko dira arraza beltzekoak direnak, dagokien portzentajea ordezkatzen. Kontua da, portzentaje horiek eredu edo profil jakin batzuk zenbateraino markatzen dituzten. Edo beste modu batera esanda: zein da AEBko arraza beltzeko pertsonek (eta batez ere gizonezko gazteek) betetzen dituzten paperak? Zein profili dagokie? Zein da boteprontoan datorkigun irudia?\nMinneapolis sutan ikustean kontuak egiten hasten gara. Azken urteotan polizia zurien esku zenbat George Floyd hil diren kontatzen. Istilurako ze arrazoi egon zitekeen galdetzen. Gizon baten heriotza garbituko duen ziorik egon ote daitekeen. Oraindik ere, kaleko eta epaitegietako legeak zergatik ote diren zurienak, beltzen kaltetan.\nUrruti zaizkigu gertakizunok. Ikuskizun besterik ez zaizkigu. Begiralearena da gure papera. Pantaila erraldoiaz bestaldean dagoen ahotsik gabeko lekukoarena. Zinematik irten ondoren, egin dagokion iruzkina, erakutsi sumindura, baina hor geldi-tzen dena, hurrengo gertakizunera arte. Hori bai, hemeroteka birpasatu eta kontuak aterako ditugu: gertakizunik odoltsuena edo bidegabeena zein izan ote den. Eta, segur aski, gure aukera egingo dugu. Baina horixe dena.


PAG 9/10 - TOTAL 117 Jabetzak\ntxaleta - Alicante (El Campello) , Eraikitako azalera 432m2, 1000m2, 30m2, 4 Gelak, 2...\nitsatsita - El Campello (Amerador) , Eraikitako azalera 196m2, 15m2, 3 Gelak, 2 bainugelak, Igogailua,...\nbasetxea - San Vicente del Raspeig (ant Vicent del Raspeig - Los Girasoles) , Eraikitako azalera 310m2, ...\npisu - Alicante (Playa San Juan) , Eraikitako azalera 170m2, 30m2, 4 Gelak, 2 bainugelak, 20 Itsasora...\n575.000 € - 15%\npisu - Alicante (Centro) , Eraikitako azalera 165m2, 4 Gelak, 2 bainugelak, Igogailua.\npisu - Alicante (Centro) , Eraikitako azalera 116m2, 2 Gelak, 3 bainugelak, Igogailua.\ntxaleta - Alicante (Vistahermosa) , Eraikitako azalera 890m2, 1800m2, 9 Gelak, 7 bainugelak, Itsasora...\nMerkataritza-lokala - Alicante (La Florida) , Eraikitako azalera 65m2, 1 bainugelak.\npisu - Alicante (La Florida) , Eraikitako azalera 100m2, 4 Gelak, 1 bainugelak, Igogailua, Urbanizazioa.\npisu - Alicante (Benalua) , Eraikitako azalera 155m2, 3 Gelak, 2 bainugelak, 2 Itsasora distantzia, Igogailua.\npisu - Alicante (Centro) , Eraikitako azalera 94m2, 2 Gelak, 1 bainugelak, 500 Itsasora distantzia, Igogailua.\npisu - Alicante (San blas) , Eraikitako azalera 90m2, 3 Gelak, 2 bainugelak, 2 Itsasora distantzia, Igogailua.


Ermuko udal kiroldegia itxi egin dae osorik desinfektatzeko\nErmuko M. A. Blanco udal kiroldegiak gaur arratsaldean itxi ditu instalazioak desinfekzio orokorra egiteko, hainbat erabiltzaile eta abonatu Covid-19an positibo eman edo kutsatutako norbaiten 'kontaktu estua' izanagatik PCR probaren emaitzaren zain etxeko isolamendu egeran daudela jakinarazi ondoren. Osasun Sailak emandako abisuaren aurrean hartu dute esku hartzeko erabakia; izan ere, "udalerriko gazte taldeen artean eta ustez hainbat adar dituen" fokua egon daitekeela jakinarazi dute, eta alerta egoeran mantentzea eta higiene-neurriak zorroztea eskatu dute, baita prebentzioa ere.\nInstalazioa itxita egongo da gaur eta bihar (uztailak 20 eta 21), bertako areto eta aparatu guztiak higienizatzeko eta desinfektatzeko, Udalbatzako idazkariak eta egun azpiegituraren koordinatzailea denak gaur arratsaldean iragarri duenez. Kiroldegia pertsonen kontzentrazio- eta errotazio-tasa handiko zentroa delako hartu dute erabakia, "normaltasun berrian" berriro lanean hasteko murrizketak eta protokoloak ezarri izan ziren arren, egunean hamar orduz zabalik ditu ateak. Erabiltzaile tasa potentzial altuaren erakusgarri da 4.600 pertsona baino gehiago azpiegiturako abonatu edo bazkide direla da, hau da, Biztanleen Erroldako 16.200 bizilagunetatik ia heren bat. Eta kirol gehien egiten dutenen artean gazteak daude.\nHasierako asmoa da udalerriko kirol-instalazio nagusia datorren asteazkenean, hilak 22an, berriro irekitzea. Hala eta guztiz ere, Osasun Sailak dituen datuetan eta kasuen kopuruaren bilakaeran oinarrituta hartuko da erabakia.


Udalak miloi erdi euro bideratuko ditu gurasoentzako, 55 urtetik gorakoentzako, merkataritza eta ostalaritzako langileentzako eta atzerritarrentzako euskara-ikastaroetara « Prentsa oharrak\nUdalak miloi erdi euro bideratuko ditu gurasoentzako, 55 urtetik gorakoentzako, merkataritza eta ostalaritzako langileentzako eta atzerritarrentzako euskara-ikastaroetara\nKategoriak: Prentsa oharrak — Etiketak: Alcalde Gorka Urtaran, euskara-ikastaroak, Gorka Urtaran alkatea — Komunikazio Zerbitzua / Servicio de Comunicación — 8 otsaila 2019 11:45\nUrtaranen gobernuak gaur goizean onetsi duenez, 500.000 euroko aurrekontua bideratuko du Euskara Zerbitzuak antolaturik hiriko gizarte etxeetan ematen diren euskara-ikastaroak kontratatzeko. Aspaldi sortutako ekimena hiriko hainbat talderi zuzentzen zaie: eskola adinean dauden seme-alabak dituzten gurasoak, 55 urtetik gorako pertsonak, merkataritzako eta ostalaritzako langileak, atzerritarrak, udal langileak, eta Euskara Biziberritzeko Ekintza Plana garatzeko estrategikotzat edo lehentasunezkotzat jotzen diren beste batzuk. Izan ere, helduen euskalduntzea da Udalaren ildo estrategikoetako bat hizkuntzaren arloan.\nEnpresa esleipendunak behar diren mailaketa-probak egingo dizkie antolatzen diren ikastaroetan matrikulatu nahi duten pertsonei, HABEren homologazioa izan beharko du, eta klaseak aurrez aurre eman. Kontratuaren iraupena 2019ko uztailaren 1etik 2020ko ekainaren 30era bitartekoa izango da, eta beste bi alditan (12 hilabetekoa bakoitza) luzatu ahalko da. Gizarte etxeetan, udalaren beste eraikin batzuetan eta hiriko zenbait ikastetxetan emango dira ikastaroak.\nIkastaroen ezaugarriak: gurasoentzako ikastaroak 140 ordu izango du, ikasturtean zehar banatuta; astean hiru saio emango dira, ordu eta erdikoak. Ostalaritza eta merkataritzako langileentzako ikastaroak hastapenekoak izango dira; 60 ordu iraungo dute, eta astean ordu eta erdiko hiru saio emango dira. 55 urtetik gorakoentzako ikastaroak ere oinarrizko mailakoak dira; 90 ordu iraungo dute, astean ordu eta erdiko bi saiotan banatuta. Atzerritarrentzako ikastaroek 60 ordu iraungo dute, astean bi orduko hiru saiotan banatuta. Udal langileek, berriz, astean 60 minutuko klasea izango dute.\n“Ikastaro horietan parte hartzen duten pertsonei esker da Gasteiz gero eta euskaldunagoa, bai eta irakasle eta euskaltegiei esker ere. Inplikatutako guztiok ari gara lanean euskaraz bizitzeko helburua lortzeko”, nabarmendu du Gorka Urtaran alkateak.


Zangozako Sierra de Leyre institutuak urari buruzko mahai-ingurua antolatu du tokiko hiru aditurekin eta ikasleekin - NILSA\nZangozako Sierra de Leyre institutuak urari buruzko mahai-ingurua antolatu du tokiko hiru aditurekin eta ikasleekin\nZangozako Sierra de Leyre institutuko DBHko bigarren mailako, Ikaskuntza eta Errendimendua Hobetzeko Programako (PMAR) hirugarren mailako eta Curriculum Bereziko Unitateetako (UCE) ikasleek uraren aldeko apustua egitea erabaki zuten ingurumen-erreferente gisa. Horretarako, uraren erabilera, aprobetxamendua eta historia herrian landu dituzte abendutik. Nafarroako Gobernuko Toki Administrazioaren eta Despopulazioaren zuzendari nagusi Jesús María Rodríguezek eta NILSAko kudeatzaile Fernando Mendozak parte hartu dute ekimen horretan, NILSAko hezkuntza-taldearen eskutik, zeinak bizitzarako funtsezkoa den elementu horren zainketa eta errespetuarekiko kontzientzia sustatu baitu gazteen artean. Unai Vital, Antonio Vilches eta Manuel Navallas aditu zangozarrek ere parte hartu dute. Gainera, Zangozako alkate Lucía Echegoyen eta udalbatzako beste kide batzuk ere izan dira ikasleak protagonista izan dituen ekitaldi horretan.\nVitalek, almadiak jaisteko erakustaldiaren antolatzaileak, aspaldi-aspaldiko ogibide baten oroimena berreskuratu nahi izan du; ibaian erabat integratuta zegoen ogibide hori, eta oso ohikoa zen Erronkarin, Zaraitzun eta Aezkoan. Basoetan moztutako egurrera iristea ezinezkoa bazen, ibilguan zehar eramaten zuten erraz banatzeko moduko leku bateraino.\nVilches, biologoa eta herriko bizilaguna, Ardaska ingurumen-elkarteko lehendakaria da. Zangozako Udalarekin batera, eta herriko 2030 Agendan aurreikusitako ekintzen artean, gau-saguzar ertaina aztertu du. Desagertzeko zorian dago saguzar hori, eta kolonia bat du Aragoi ibaitik hurbil. Adituak animalia-bizitzaren eta ibai-ekosistemen arteko erlazioa aztertu du bereziki, arrain-espezieak bakarrik nabarmentzetik harago. Gau-saguzar ertaina ibaiertzeko basoetan egon ohi da, ibaien erdiko eta beheko tarteetan. Ura mantso ibiltzen da leku horietan, eta intsektu ugari daude han, saguzarraren elikagai direnak. Babesleku gisa erabiltzen dituen zuhaitzak (makalak, txopoak eta alboak edo platano arruntak batez ere) tamaina eta adin handikoak dira; beraz, bereziki garrantzitsua da ale horiek kontserbatzea.\nAzkenik, Manuel Navallas historialaria eta La Bizkaia de Navarra. Memorias de un valle en silencio liburuaren egilekidea da; Esatik hurbileko herrien despopulatzeari buruzkoa da liburua. Horrez gain, izen bereko ebokazio-espazio bat abiatu eta sustatu du Aiesan Navallasek.\nNafarroan, NILSAren hezkuntza-programak 12.600 pertsona baino gehiago trebatu ditu 2020an, eta, 2021erako, ehunekoak handitu egiten dira hilez hil (lehen seihilekoan ia 550 talde izan baitziren) herritarrek natur ondarea ezagutzeko eta kontserbatzeko duten kezkaren adierazgarri.


Goiz ibiltzearen ordaina\nImanol Azkue\t2016-03-11 10:55 Ekonomia\nGaur goizean ere oso goiz jaiki naiz saltaka egiteko. Seietan kalera irten naizenean, motor-soinua entzun dut ibaialdean. “Anguletan”, pentsatu dut. Arranpla aldera joanda, ikuskizuna zirraragarria izan da: Grampian Fortress itsasoratzen.\nTalentu ihesa ekiditeko programaren hirugarren deialdia egin du Udal Elkarteak\nBaleike 2016-03-09 20:22 Ekonomia\nTalentu Ihesa Ekiditen programaren aurreko bi deialdien arrakasta ikusirik, Urola Kostako Udal Elkarteak programa honen hirugarren edizioa jarri du martxan, Hazilan praktika-programaren baitan.\nUrola Kostako Udal Elkarteak Enpresaguneko bi lokal ditu alokairuan hartzeko\nBaleike 2016-03-09 15:09 Ekonomia\nUrola Kostako Udal Elkarteak sustatzen duen Enpresagune egitasmoak bi lokal diru une honetan libre. Lokal hauek, 15,60 metro karratukoak bakoitza, eskualdeko sustatzaile berriei alokatuko dizkie.\nEspero baino 97.000 euro gehiago jasoko ditu Udalak Foru Aldunditik\nBaleike 2016-02-17 13:07 Ekonomia\nGipuzkoako udalek aurreikusitakoa baino 7,4 milioi gehiago jasoko dituzte 2015ean Udalak Finantzatzeko Foru Fondotik, pasa den urtean funts honek izandako %1,7ko hazkundeari esker. Zumaiari dagokionez, espero baino 97.000 euro gehiago jasoko ditu Udalak.\nEkodiseinua eta diseinu industrialaren inguruko jardunaldi antolatu du Udal Elkarteak\nBaleike 2016-02-09 20:26 Ekonomia\nEkodiseinua eta diseinu industriala izeneko programa berria jarri du martxan Urola Kostako Udal Elkarteak. Otsaletik maiatzera bitartean, abian jarriko den programa honen bidez, enpresek berrikuntza estrategia berriak barneratu ahal izango dituzte.\nJardunaldia eskualdeko enpresentzat\nBaleike 2016-02-02 15:08 Ekonomia\nUrola Kostako Udal Elkarteak hainbat programa jarriko ditu martxan 2016an enpresentzat. Programa horiei buruzko informazioa emateko jardunaldia antolatu du eskualdeko enpresentzat.\nEskualdeko gazte kualifikatu langabeak eta enpresak uztartzeko ekimena\nBaleike 2016-02-02 15:02 Ekonomia\nUrola Kostako Udal Elkarteak Hazilan proiektua jarri du martxan. Eskualdeko gazte kualifikatu langabeak eta eskualdeko enpresak uztartuko dituen ekimena da. Bost urteko iraupena izango du (2016an hasi eta 2020an amaituko da), Garapen Elkarteak koordinatuko du eta 20 garapen agentziak hartuko dute parte, tartean Urola Kostako Udal Elkarteak.\nMerkatari eta Ostalari elkarteak dinamizatzaile bat kontratatuko du\nBaleike 2016-01-20 13:31 Ekonomia\nZumaiako Merkatari eta Ostalari Elkarteak Zumaiako edo inguruetako pertsona bat kontratatuko du elkartea kudeatzeko eta dinamizatzeko.\n597 langabetu zeuden Zumaian 2015. urte amaieran\nBaleike 2016-01-18 15:52 Ekonomia\n597. Hori da 2015. urtearen amaieran Zumaian langabezian zeuden herritarren kopurua, Lanbideren datu-basearen arabera. Aurreko urtearekin alderatuta, langabeziak gora egin du Zumaian. 2014. urte bukaeran 582 lagun zeuden lanik gabe; 2015eko bukaeran 15 gehiago.\nArgindarraren fakturan aurrezteko tailerra antolatu da Arroa Behean\nEderki elkartea 2016-01-12 11:35 Ekonomia\nArgindarraren fakturan dirua aurrezten ikasteko tailer bat antolatu du Arroa Beheko Ederki elkarteak.\nZumaiako enpresa eta autonomoek herriko obretan parte hartzeko aukera izango dute\nBaleike 2015-12-18 16:50 Ekonomia\nZumaiako Udalak, ia etengabean egiten ditu herrian era bateko edota besteko obra edota lanak. Lan horiek egiteko, enpresa desberdinak azpikontratatu behar izaten dira. Hori horrela, Zumaiako Udalak herriko enpresak edota autonomoak obra horiek egiteko prestutasuna agertzera animatu nahi ditu.\nEuskal ontziolen aldeko epaia eman du Luxenburgoko epaitegiak\nBaleike 2015-12-17 14:15 Ekonomia\nLuxenburgoko auzitegiak legezkotzat jo du Espainiako ontziolek -Balenciaga barne- erabiltzen zuten 'tax lease' sistema. Epai honen ondorioz, 2007 eta 2011 urte bitartean sistema honen bidez inbertitzaileek jasotako diru laguntzak ez dira itzuli beharko. Hala, 2006an hasitako salaketa, oztopo, zigor eta ebazpenen prozesu luzea azken pausora heldu da, nahiz eta Europako Batzordeak bi hilabeteko epea duen epaiaren kontrako kasazio errekurtsoa jartzeko.\n'Berriz enpresa' programa aurkeztuko du bihar Urola Kostako udal elkarteak\nBaleike 2015-12-01 16:42 Ekonomia\nEusko Jaurlaritzak sustatutako eta Eusko Ganberek garatutako Berriz Enpresa programa aurkeztuko da bihar, asteazkena, 14:30ean, Urola kostako Udal Elkartearen egoitzan.\n'Grampian Freedom' ontzia uretaratu du gaur Balenciagak\nBaleike 2015-11-26 18:36 Ekonomia\nBigarrenean bai. Balenciaga enpresak egindako azken ontziak, Craig Group armadore eskoziarrarentzako egindako Grampian Freedomek gaur bazkalondoan ukitu ditu Urola ibaiaren urak. Armadore honentzat azken 13 urtetan egin duen 27. eta azken ontzia izango da.\nBertan behera utzi dute 'Grampian Freedom' ontziaren uretaratzea, haizeagatik\nBaleike 2015-11-25 16:27 Ekonomia\nGaur bazkalondoan ziren itsasontzia uretaratzekoak, baina haize zakarragatik bertan behera utzi dute. Bihar saiatuko dira berriro, arratsaldeko itsasgorarekin batera.\n‹‹ Aurrekoak 1 2 3 4 5 6 7 8 9 10 11 12 13 ... 17 18 19 20 Hurrengoak ››


Oroimena noizbait joango da, oilarrak iragarri duen goiz astun honetan,\nzeinean hatsa betetzea ere miraria baita.\nLagunarterik ez goiz honetan, gauaren osteko hondar barreiatuak,\narmairu apurtuak loak erretzen du arima.\nEz dago istoriorik kontatzeko zaldiak izututa igarotzen direnean,\nmendi beltzera zuzen doazela.\nEta ez duzu gogorik jarraitzeko bere bidea, itxarongo duzu, geldirik,\ngoiz hau ere noizbait bukatuko delako, ez delako eternala.\nOilar harroak iragarri duen desorduko goiz honetan,\nlikits eta lirdingatsua sentitzen zara,\nkonfeti bustiaren gainean ibilian zoazela,\neta batzuetan dantzari konfeti bustiaren gainean\neta zapataren puntarekin alboratzen dituzu atzoko zerraldoak,\nzeinak diren: oroimen gastatuak, abesti elbarriak, ahots erlats eta apurtua...\nLeihotik begiratzen dizut, eta ez zaude jada, gauak jan zaitu,\neta goiz elbarri honetan txori bitxiek zaramatzate,


IKERKETA MUSIKENEN | MUSIKENE\nHome / IKERKETA MUSIKENEN\n1999ko ekainaren 25eko Aginduak berekin ekarri zuen musikako goi-mailako graduaren curriculumean ikerketa inplementatu beharra, eta horrek 66ko plana (2618/1966 ED) nabarmen aldatzea ekarri zuen berekin, nagusiki, espezialitate guztietan espezialitatearen gai bati buruzko karrera-amaierako ikerlan bat egiteko betebeharra ezarri zuelako. Halaber, ikerketak garrantzizko presentzia dauka egungo curriculumean (631/2010 ED), goi-mailako graduaren lehen zikloa amaitzeko Ikasketa-amaierako lana egin beharra ezartzen baitu.\n2004-2005 ikasturtean horrelako lanak egiten hasi zirenez geroztik, Musikenek konpromiso irmoa hartu du ikasleen ikerketa-prestakuntzaren alde, eta horrenbestez esan dezakegu ikerketa-konpetentziez jabekuntza sustatzea dela ikastegian ematen diren ikasketen zutabe nagusietako bat eta ikastegiaren nortasunaren ikurretako bat.\nHasiera-hasieratik lan horiek ebazpen baten bitartez arautu dira, lanak garatu eta ebaluatzeko prozeduraz gain lanak aurkezteko araudia ere ezartzen duena. Kontuan hartzekoa da, halaber, hasiera-hasieratik lanen zuzendaritza doktoreen esku utzi dela, eta batzuetan, ikerketa-alorrean konpetentziak dauzkaten irakasleen esku.\nEta hasieratik etengabe hobetu den jarduera izan da gainera, ikasketa-amaierako lanaren gogobetetze- eta erabilgarritasun-mailaren balioespenaren bitartez.\nZenbait irakasgaik —Musikaren historia I eta II, Musikaren filosofia, Jazz musikaren historia I eta II, eta Musika modernoaren filosofia eta estetika (lehen, bigarren eta hirugarren ikasturtean)— ikerketaren euskarri akademiko estrategikoa osatzen dute Musikenen. Ikasturteko lanen eskutik ikasleei prestakuntza eskaintzen diete ikerketa-konpetentziez pixkana-pixkana jabetzeko bidean. Pedagogiaren espezialitatean, Psikopedagogiaren eta Hezkuntzaren soziologiaren irakasgaiek ere zeresana dute horretan, eta Txistuaren espezialitatean, berriz, Landa-lanaren irakasgaiak. Irakasgai estrategiko horiei oinarrizko prestakuntzarako irakasgai guztiak eransten zaizkie, bakoitza bere jakintza-arlotik.\nIkasleek egindako lanek oso arlo tematiko zabalak hartzen dituzte, nagusiak jazza, pedagogia, ondarea eta ikerketa artistikoa direlarik:\njazz musikaren gaineko bibliografia urria da, esaterako musika klasikoaren bibliografiarekin konparatzen badugu, baina gorakada handia izan du azken 25 urteetan. Nolanahi ere, zabalkunde hori eremu anglosaxoian nabari da batez ere, eta neurri txikiagoan Alemanian, Frantzian eta Europako beste herrialde batzuetan. Gaztelaniari dagokionez, bibliografia oso urria da. Hortaz, jazz ikasleen amaierako lanen lehen ekarpena —eta, agian ekarpen garrantzitsuena— da, kalitatean lanen artean agian nabari daitezkeen aldeak gorabehera, azterlan monografikoen kopuru handia osatzen dutela, eta horrek berrikuntza eta ekarpen handia suposatzen duela. Bigarrenik azpimarratzekoa da lan horietako batzuetan sintesi egoki bat lortu dela ikerketa bibliografikoarekin zerikusia duten alderdien eta transkripzioaren, azterketaren eta beste hainbaten ondorio direnen artean, eta, beraz, lan onenetan balio handiko ekarpenak bildu dira, eskuragarri dagoen bibliografia musika-edukiei buruzko ikerketarekin ongi uztartu dutelako, azken hori jazzean ezer gutxi garatu den alderdia izanik, baita eremu anglosaxoian ere.\nikerketa eta ekintza da Pedagogiaren espezialitatearen ikerlanen xede nagusia, baita musika-hezkuntzaren errealitateari buruzko diagnostikoak egitea ere, erantzunak (edo konponbideak) emateko helburuarekin. Praktika-ikastegiekin harremanetan jartzeak arazoak detektatu eta hautatzeko aukera ematen die ikasleei, eta hortik abiatuta ikasleek ikerketa jartzen dute abian, informazioa bildu eta kontrastatzen dute, etab. Gainera, lortutako emaitzak beste ikerketa batzuetan ezartzeko aukera ere badute. Hala, prestakuntzak, praktikek eta ikerketak irakaskuntzari loturik dihardute, elkarreraginean. Azterlan mistoak (kualitatiboak, kuantitatiboak) eta deskribatzaileak ere badaude, korrelazionalak, inkestakoak, luzetarakoak, etab. Pedagogiaren espezialitatea alde batera utzita, nabarmentzekoa da instrumentistek ere jakintzaren adar horretara hurbiltzeko interesa dutela, besteak beste, hainbat instrumenturen teknikari buruzko tratatuak ikasiz.\nmusika-ondareari buruzko lanei, oro har, ikuspegi musikologiko batetik heltzen zaie, ezaguna den errepertorioa azterketaren jomugan jarrita, baita, gero eta neurri handiagoan, ezagutzeko dagoen errepertorioa ere. Interpretazio, pedagogia eta ikerketatik abiatuta ondarea berreskuratzeko balioaren gaineko hezkuntzaren alde Musikenek hartutako konpromisoari lotzen zaio hori guztia. Eremu horretan, Musikenenk elkarlan estuan dihardu Eresbil Musikaren Euskal Artxiboarekin. Ikerketaren eremuan baterako ahalegin horrek ikerketa eta katalogazioko lanak eta edizio kritikoko lanak ekarri ditu berekin, baita interes eta balio handiko ikerlan originalak ere.\nnabarmentzekoa da musika-praktikaren bidezko ikerketak suposatzen duela ikertutako jakintza-eremua jartzea musikako goi-mailako ikastegietako ikasleen espezialitatean. Horrelako ikerketek interpreteari eskatzen diote bere praktika profesionalari buruzko gogoeta egitea, praktika hori aberasteko eta/edo hobetzeko xedearekin. Interpretazio-praktikaren kasuan, azterlanak paradigma konstruktibistan oinarritzen dira bereziki, eta, arreta instrumentu-praktikan jartzen dutenean, gizarte-zientzietatik jasotako metodologia kualitatiboak baliatzen dituzte, hala nola parte hartuzko behaketa edo dokumentu-azterketa. Funtsezko berrikuntza ikerketaren xedearen haritik dator; izan ere, gaur egunera arte ahoz transmititu den jakintza bat ikertzen da, ikerketa-metodo bati jarraikiz sistematizatu gabe.\nGoi-mailako graduko lehen zikloko ikasleen artean musika-ikerketa sustatu eta bultzatzeko helburuarekin, orain gutxi Musikenek eta Donostiako Orfeoiak Musikene-Donostiako Orfeoia izena daraman saria ezarri berri dute, ikasketa-amaierako lanik onena saritzeko. Lehen edizioa 2015-2016 ikasturtean izan zen, eta Iñigo De Peque Leoz organistak jaso zuen lehen saria Técnica interpretativa del órgano en la España del siglo XIX: una aproximación a la tratadística (Organoaren interpretazio-teknika XIX. mendeko Espainian: tratatuetarako hurbilketa bat) izeneko lanarekin; 2016-2017 ikasturtean, berriz, Inga Freyrsdóttir Lorenzo flautista izan zen irabazle, Estudio de la obra Urruntz de Félix Ibarrondo: un ejemplo del repertorio actual para orquesta de flautas (Félix Ibarrondoren Urruntz obraren azterketa: flauta-orkestrarako egungo errepertorioaren adibide bat) lanari esker.\nAipatzekoa da 2015-2016 ikasturtean Musikenek ikerketaren irakaskuntzan esperientzia berri bati hasiera eman ziola goi-mailako graduko bigarren zikloan, Ikerketaren metodologia izeneko irakasgaiaren bitartez batetik, eta Orkestra Ikasketen Masterraren (Hari-instrumentuak) garatu ziren master-amaierako lanen bitartez bestetik. Gainera, Musikenek Euskal Herriko Unibertsitatearen Arte Garaikidean ikerketa doktorego-programari, Bartzelonako Unibertsitate Autonomoari eta Jaéngo Unibertsitateari laguntzen die doktorego-tesiak zuzentzeko lanetan.\nIrakasleek egindako ikerketari dagokionez esan beharra dago gehienbat irakasle bakoitzak bere kabuz egindako ikerketak izan direla, edo gehienez ere kanpoko ikerketa-talde eta ikerketa-proiektuen esparruan egindakoak: deialdi publikoetan (Euskal Herriko Unibertsitatea, Nafarroako Unibertsitate Publikoa, Oviedoko Unibertsitatea, Granadako Unibertsitatea, Salamancako Unibertsitatea edo Madrilgo Unibertsitate Autonomoa) finantzatutako I+G+b-ko ikerlanak, edo Eusko Ikaskuntza / Sociedad de Estudios Vascos, International Society for Music Education Espainian (gaur egun, Sociedad para la Educación Musical del Estado Español /Espainiako Estatuaren Musika Hezkuntzarako Sozietatea) eta beste zenbait elkarteri lotutakoak.\nProiektu instituzionalen artean, ondarea berreskuratzearekin lotutakoak nabarmendu behar dira: besteak beste, Garat Europako proiektua, 2003tik 2005era bitarte garatu zena euskal konpositoreen hari-laukoteak berreskuratzeko helburuarekin. Musikene, Conservatoire National de Région de Bayonne-Côte Basque, Eresbil eta Institut Culturel Basque erakundeen arteko elkarlanerako programa bat garatu nahi zuen proiektu horrek, Akitania-Euskadi Euroeskualdearen esparruan. Zazpi ekintza nagusitan egituratu zen programa: berreskuratze musikologikoa, kontserbazioa eta irisgarritasuna, hezkuntza, sorkuntza, edizioa eta zabalkundea. Usandizaga revival proiektua ere aipatzekoa da, 2015. urtean garatu zena konpositorearen jaiotzaren mendeurrenaren testuinguruan, eta hezkuntza-komunitate osoa inplikatu zuena konpositore horren irudia eta obra jarri zuelako, neurri batean, ikastegiaren ohiko irakaskuntza-jardueraren jomugan. Ikerketa-arlotik lagundu zen pianorako eta bandarako obraren edizioa prestatzeko lanetan, eta Usandizagarekin 4 ordu zikloaren esparruan, berriz, Ikasketa Amaierako Lanaren irakasgaiaren barruan konpositoreari eta haren garaiari buruz ikertzen ari ziren ikasleek, komentatutako kontzertuen proposamen bat egin zuten. 2017an Basque music history proiektua jarri zen abian Renoko (Nevada) Unibertsitateko Center for Basque Studies ikastegiarekin elkarlanean, eta gai horri buruzko argitalpen espezifiko bat eta sinposio bat sortu ziren horren harira.\nArgitalpenen eremuan nabarmentzekoa da, Musikeneren monografia eta CDen bildumaz gainera, Euskal Herriko Unibertsitateak eta Eresbilek akordio berri bat sinatu dutela euskal konpositoreei buruz ikertzeko monografiak argitaratzeko, eta, bestetik, Jazz-Hitz: Revista de investigación de la música de jazz musikaren ikerketarako aldizkariaren lehen alearen argitalpena. Estatua aitzindaria den aldizkari hori nazioarteko bokazioarekin eta sarbide irekiarekin sortu da.


LHK-ren premiazko komunikatua, koronabirusaren krisiari lotuta - CRL-LHK Lan Harremanen Konstseilua\nLHK-ren premiazko komunikatua, koronabirusaren krisiari lotuta\nLan Harremanen Kontseiluak, deklaratu den osasuneko alarma-egoeraren aurrean, erakundeei, erabiltzaileei eta oro har jende guztiari honako erabaki hauen berri eman nahi die (denak sartzen dira agintari publikoek ezarritako jarraibide eta gomedioen markoan):\n-Itxita egongo dira datozen hamabost egunetan, martxoaren 16tik aurrera, eta osasuneko alarma-egoera deklaratzen den bitartean, Kontseiluaren Arabako eta Gipuzkoako lurralde-egoitzak.\n-Salbuespen gisa, Bizkaiko lurralde-egoitza irekita egongo da, informazioa emateko eta, hala badagokio, salbuespenezko egoerak ebazteko; egoitza 09:30etik 13:30era egongo da zabalik.\n-Era berean, eta PRECO prozeduren eskaerak erregistratzeari kalterik egin gabe, haiei lotutako akzio judizialak egikaritzeko legezko epeak eteteko, ez da bilerarik edo topaketarik egingo gaur, martxoak 16, hasi eta hamabost eguneko epean.\n-Gaur, martxoaren 16tik aurrera, Kontseiluak bertan behera utziko ditu hurrengo hamabost egunetarako deitutako bilera guztiak, bai PRECO Lanbide Arteko Akordioaren prozedurei dagokienez, bai negoziazio-batzordeei edo hitzarmeneko batzorde paritarioei dagokienez.\n-Martxoaren 30etik aurrera, ikusteke dago zein den gertaeren bilakaera, eta ikusteke dago, bereziki, osasuneko alarma-egoera mantendu ala kentzen den; horren arabera, irizpide horiek berrikusiko dira.\nTomas Arrieta Herás\nMore in this category: « Seihilekoan behingo txostena: 2019ko II. sehilekoa eta emaitzen aurrerapena. OSASUNEKO ALARMA-EGOERAREN LUZAPENA »


Museotik palkora: Levante UD | Athletic Club\nHasieraAlbisteakMuseotik palkora: Levante UD\nLevanteren aurkako partida esanguratsu batez galdetzen badiogu parrokia zuri-gorriari, gehienek bat egingo dute 2006-2007 denboraldiko liga amaieran jokatutako norgehiagoka aipatzean, non Athleticek mailari eutsi egin behar izan zion berebiziko garrantzia eduki zuten 90 minututan.\nBaliteke Athleticek Katedralean jokatu zuen azken partida ofiziala ere aipatzea, 2013ko maiatzaren 26an 2012-2013 denboraldia itxi zuena, San Mamesen.\nBaina inor gutxik gogoratuko du astebete geroago, 2013ko ekainaren 2an, bi taldeek, kasu honetan Bilbao Athleticek eta Levante B-k, lehiaketa ofiziala agurtu zutela San Mames zaharrean, Bigarren Mailara igotzeko play offeko partida batean. Bi goleko berdinketarekin bukatu zen partida hura.\nIgande honetan, Levanteren aurka, kanporaketa horretako banderatxoa eta Moyanok, Levanteren bigarren taldeko kapitainak, San Mamesen jokatu zuen azken partida ofizialean erabili zuen elastikoa eta besokoa aurkeztuko dituzte palkoan.


Euskal dantzaren adierazpena. | Josu Orbe\nEuskal dantzaren adierazpena.\t2012(e)ko apirilak 18 • 3 Comments\tOrain aste batzuk asko gustatu zitzaidan erreportaje bat irakurri nuen Sustatun eta baita bideoa ikusi ere. Bertan Jon Sarasuak hizkuntza ekologiaren gaia lantzen du. Orokorrean esanda ekologia, “balore multzo bat bezala hartuta, etika bat da, gauzei begiratzeko modu bat. Existitzen denaren errespetu eta erreberentzia batekin kokatzeko modu bat, eta hori zaintzeko hautuarekin kokatzeko modu bat da. Ekologia hizkuntzari lotuta, jakintza sortzen hasten denean habitatak deskribatzen ditu eta planteatzen ditu zein diren, legeak, minimoak, jarraitu beharreko politikak…” Nik ere noizbait pentsatu izan dut Euskal Herria oso ekosistema kultural aberatsa dela eta baduela hainbat adierazpen ekosistema hau berezia egiten dutenak (Bertsolaritza, herri-kirolak, euskara bera, musika, kantutegia,…). Hainbat adierazpen agian Kultura tradizionalaren itzalpean antolatu daitezkeenak. Sarasuaren ikuspuntua hartuta ekologiak balio dezake gure kultura tradizionala zaintzeko.\nAntzeko artikuluak / Artículos reacionados / Related Posts :Zabaletara! Gernika. Mihise gaineko dantza. Xabier Lete. In memoriam Sukal-Herria, jalgi hadi mundura! Tags:dantza Eibar ekologia kultura Sarasua Soka-dantza\tPost navigation\n← MoodleMoot Euskadi 2012\nGernika. 75 urte. →\n3 comments for “Euskal dantzaren adierazpena.”\tOier A. 2012(e)ko apirilak 19 at 9:24\tEskerrikasko aipamenagatik Josu. Ni ere interes handiz jarraitzen ari naiz azken urteotan Jon Sarasuak eta Huheziko Sorguneak lantaldeak plazaratzen ari diren gogoetak. Euskal kulturgintzaren alorrean aintzat hartzeko moduko hainbat ekarpen egiten ari dira. Zehazki dantzari dagokionean, argi dut lehen erantzunkizuna “geurea” dela, alegia, dantzari eta dantzazaleona. Egunean eguneko jardunean lan ikaragarria egin arren, estrategia eta planifikazio aldetik badauzkagu hutsuneak eta horiei heldu behar diegu lehen bait lehen. Horren ondoren etorri beharko da ekosistema horretan, beste jardueretatik dantzak izan duen tratamendua aztertzeko unea.\nErantzun\tadmin 2012(e)ko apirilak 19 at 12:41\tEskerrak zuri, hain ekimen interesgarria antolatzeagatik 😉\nBa bai, arrazoia duzu, erantzukizuna gurea da baina beti eskean ibili beharra ere..\nEuskal Herrian dantzak duen garrantzia ikusita ,mugitzen duen jende kopurua ikusita eta ez egotea eskola ofizial bat, ez egotea dantza-maisu eskola bat, ez egotea artxibo publiko bat,… ez egotea inola errekonozimendurik… penagarria da\nErantzun\tOier A. 2012(e)ko apirilak 19 at 13:50\tHalaxe da bai. Penagarria, eta… ulertezina. Orain lau urte Utah-ko Unibertsitateko dantza irakasle baten etorri zen bere dantza ikasleekin euskal dantzak ikastera. Harrituta kontatzen zidan zenbat jira eta buelta eman zituen ikastaroa antolatzeko, ez zuelako Euskal Dantzen Eskola, Institutu edo dena delakorik aurkitzen. “Ez daukazue euskal dantzak ikasteko eskola bat ez EHUn ez EHUtik kanpo?”. Ezin zuen sinestu. Salt Lake City-ra bueltan gutuna idatzi zuen Eusko Jaurlaritzara bere harridura agertuz.


Mini Napoliko Nutella, aberatsa eta prestatzeko erraza. | Sukaldeko Errezetak\nNutella Mini napolitarrak\nMontse Morote | 30/09/2021 09:00 | postreak\nMini Napoliko Nutella edo txokolate kremaPrestatzeko oso errazak eta azkarrak dira eta ezin hobeak dira kafe bat, askaria edo gosaltzeko laguntzeko. Oso azkarrak dira, ezen ezusteko gertaeren bat izanez gero, osagaiak edukita momentu batean hosto mini hosto hauek prest dituzula.\n2 osagai nagusi besterik ez ditugu behar: txokolatea eta hostorea eta edozein unetan prestatzen dute. Goxoak dira, etxeko postre oso sinplea da, denak harrituko dituena.\nNapolitar hauek gustuko badituzu, hainbat betegarriekin egin ditzakezu, esaterako, esnegainarekin, natilekin, marmeladekin ...\nMini txokolate napolitanoak\nErrezeta mota: postrea\nSukaldaritza denbora: 15 m\nDenbora osoa: 25 m\nTxokolate krema (Nutella edo urtzeko txokolatea)\nAlmendrak, txokolate txirbilak .. Apaintzeko\nNapoliko Nutella mini-a prestatzeko, lehenengo labea 180 ºC-tan piztuko dugu berotu gora eta behera.\nOso hotza izango den hostorea luzatzen dugu, hozkailuan gordeko dugu erabiltzeko garaia iritsi arte, oso hotza egongo den leihatilan jarriko dugu, laukiak edo hosto hosto angeluzuzena ebakitzen dugu, erdian txokolate krema koilara jarriko dugu alboetan marjina utziz.\nHosto hostoa pakete bat balitz bezala tolestuko dugu, hatzekin alboetan sakatuko dugu hosto apur bat zigilatzeko.\nLabeko erretilu baten gainean landare paper orri bat jarriko dugu, gainean txokolatez betetako hostopil zatiak jarriko ditugu, tolestura zatia behera jarriko dugu.\nArrautza irabiatu eta sukaldeko pintzel batekin hostorea margotuko dugu, almendra birrinduak, txokolate fideoak ... jarriko ditugu.\nErretilua labean sartuko dugu erdiko zatian, 15 minutu inguru utziko ditugu edo hostopilak urre kolorekoak izan arte, erraz erre daitezkeela kontuan hartuta.\nMini hostoreak urre marroiak direnean, atera labetik, utzi hozten, gainetik azukre glaziarra bota dezakegu.\nEta kafea hartzeko prest\nArtikuluaren bide osoa: Hasiera » Platerak » postreak » Nutella Mini napolitarrak\nkalabaza eta sagar krema


10 urte zituela hasi zen piraguismoan, Club Atletico San Sebastianek eskainitako udako ikastaro batean izena emanda bere anaiarekin. Hasiera batean oso argi izan ez zuen arren, bere gurasoek jarraitzera animatu zuten. 2012an, 14 urte zituela, Teknifikazio Gunean sartu, eta Aritz Fernandezekin entrenatzera pasa zen; harrezkero bertako kide da. Urte horretan bertan lortu zuen lehenengoz estatuko junior taldean sartzea eta orduan eskuratu zuen bere lehenengo nazioarteko domina. 2014. urtean sartu zen estatu mailako talde absolutuan. 2017an Europako txapeldun izan zen 23 urtez azpiko kategorian.\n2018ko denboraldia oso oparoa izan da berarentzat. Egin zituen Munduko Kopetan emaitza onak lortzeaz gain, urrea eskuratu zuen 23 urtez azpiko Europako txapelketako taldekako proban eta 23 urtez azpiko Munduko txapelketako taldekakoan eta C2 mistoan.\n2019an sorbaldako lesio batek uretatik kanpo utzi zuen denboraldi osoan. Dena den, Olinpiar Jokoetan parte hartzea xede jarraitzen du izaten Mirenek, are gehiago, berak praktikatzen duen modalitatea, C1, emakumezkoetan lehen aldiz jokatuko dutelako Tokion 2020an.\nAitortzen du Londres dela lehiatzeko gehien gustatzen zaion lekua eta Maialen Chourraut eta Jessica Fox direla bere erreferenteak. Nahiz eta egunero entrenatu, batzuetan bi aldiz, eta kanpora joan ibai eta korronte berriak ezagutzeko, maite du lagun eta senitartekoekin egoteko denbora izatea.\nEuskal Herriko Unibertsitatean ikasten ari den Magisteritzako karrera kirolarekin uztartzen du.\n6º\t Munduko Txapelketa C1 2015\nZilarrezkoa\t Europako Txapelketa junior C1 2015\n5º\t Munduko Txapelketa junior C1 2015\nBrontzezkoa\t Europako Txapelketa junior 3xC1 2015\nZilarrezkoa\t Europako Txapelketa 23 urtez azpikoetan 3XC1 2015\n6º\t Europako Txapelketa C1 2014\nUrrezkoa\t Europako Txapelketa junior 3XC1 2014\nZilarrezkoa\t Munduko Txapelketa junior 3XK1 2014\nUrrezkoa\t Europako Txapelketa junior 3XK1 2013\nZilarrezkoa\t Munduko Txapelketa 23 urtez azpikoetan 3XC1 2013\nUrrezkoa\t Europako Txapelketa junior 3XC1 2012